text:
३.८.मुन्नी कामत फगुआ/ आनहर कानुन
जगदीश
चन्द्र ठाकुर ‘अनिल’
गजल
१
अपन-अपन हम प्रणमे छी
महाभारतक रणमे छी
अहाँ अधर्मक संग ठाढ़ छी
बुझू अंतिम क्षणमे छी
धरतीमे छी अम्बरमे छी
हम सृष्टिक कण-कणमे छी
अपने लगमे ताकू हमरा
ह’म अहाँक
नयनमे छी
नीक लगैए चान-तरेगन
शब्दक नीलगगनमे छी
सुखमे छी हम दुखमे छी
जा मोहक बन्धनमे छी
हमर अज्ञान हरू हे माता
ह’म अहींक
शरणमे छी
२
बीतल दुख के बात करै छी
भोरे-भोरे पाप करै छी
संग अहाँ के किछु नै जाएत
हमर-हमर की जाप करै छी
शब्दक लागल तीर हृदयमे
किए एना आघात करै छी
अहाँ की बुझबै कष्ट अभावक
कोना साँझसँ प्रात करै छी
पहिने मैल केलौं उज्जरकेँ
आब मैलकेँ साफ करै छी
दुख आएल सुख आबि रहल अछि
किएक बाप रे बाप करै छी
भरिसक हमरे कर्मक फल थिक
जाउ अहाँकेँ माफ करै छी
प्रदीप पुष्प
गजल
दोसरक गीत उगबै अछि चान मीता
हमर गजलो गबै भूखक गान मीता
आब
रूदल ब'नब ने हम ग'छब कहियो
जरल
पेटसँ उठै ने सुर तान मीता
भेल
बटुआसँ तगमाकें नीक दोस्ती
बिन
टका छी सभा मध्यें आन मीता
जैह
देबै अहाँ हम रखबै हुलसिकेँ
गाय
बूढो खपै विप्र दान मीता
पाँतमे
हम अछोपक छी भोज खाइत
'पुष्प'कें नइ फिकर आ ने मान
मीता
2122 1222 2122 सब पाँतिमे
बिन्देश्वर ठाकुर
हिसाब जिनगीक
मार्च महिनाक
उत्तरार्द्धमे आइ हम मृत्युकेँ देखलौं
सुनने छलौं/ सोचने छलौं
मृत्यु अत्यन्त
सुन्दर होइ छै
सरल होइ छै
मुदा यथार्थ
बिल्कुल फरक
बिल्कुल अलग
पैलौं।
भयानक आ बिकराल
रुप देखि
हम डरसँ पानि-पानि भऽ गेलौं।
आब ऐठाम-
मृत्युक
कटघेरामे हम अपन
भूत, वर्तमान आ भविष्य
स्पष्ट देख रहल
छी ।
एखन धरि
अनुमानित हम
५ लाखक दारु
पीने हएब
२ लाख ५० हजार
७०० क माउस खेने हएब
कतौ अपने
लुटैलौं/ कतौ दोसरकेँ लुटलौं
एनामे बर्बाद
भेल हएत हमर जम्मा
३ लाख ७५ हजार।
आइ हम सोचैत छी-
ऐ रकममे सँ किछु
पढ़ाइमे लगैने रहितौं तँ
आइ हमरा पास
कोनो बिषयक डिग्री रहितए
किछु पैसा
स्वास्थ्यमे खर्चने रहितौं
तँ हमर शरीर
कोनो बीमारीक घर नै रहितए
अथवा
ओ रुपैया बचल
रहितए तँ
अपन देशक कोनो
नीक शहरमे
आलीशान महल बनल
रहितए
मुदा दुर्भाग्यक
गप्प, एहन किछु नै भेल
फलत: हम नर्कक चक्कर काटि रहल छी
आ एखनो राति-राति भरि
सादा पन्नापर
कलमक नोखसँ
जिनगीक हिसाब
करैत छी
बस हिसाब करैत
छी।
रमा
कान्त झा, सौराठ
होलीक हुरदंग
थाक गे हमर मन
नाचए भौजीक बहीन
हमरा संग।
बजए पायल छमा छम
छोड़ाक मन पनियाइ छै रसगुल्ला सन!
पहिरने चश्मा ठोढ़ रंगने जमुनी
छौड़ा सभकेँ देखाबए दुनियाँ!
की कमाल केली हमर नवकी कनियाँ!!
थाक गे हमर मन
ओढ़नी लहरा कए ठोढ़ पटपटा कए!
मारैए कनखी मटकी
हाय रे केहेन कनियाँ लटकी।।
थाक गे हमर मन
इरा
मल्लिक
कविता/ होलीक एक दूटा पाँति/ गजल
१
कविता
--------
लऽ चलू नदीक पार सखी,
ओइ पार हमर प्रियतम छथि।
हम केश सजेलौँ गजरासँ,
नयन लगेलौँ कजरा तँ,
लै अधरकली कऽ लाली सँ,
भेल लाजसँ गाल गुलाबी तँ,
अहाँ धरू एखन पतवार सखी,
लऽ चलू प्रियतमक गाम सखी।
सजि-धजि कऽ
नयन बिछौने छलहुँ,
नयनन मे सपन सजौने छलहुँ,
तड़पैत अछि आकुल व्याकुल मन,
इहो पीर नै सहत हमर तन मन,
अहाँ करु किछु जतन उपाय सखी,
लऽ चलू प्रियतमक ठाम सखी।
प्रियतम जोहै छथि बाट हमर,
बैरिन भेल रैन, नदीक लहर,
तरिणी तट नौका बन्हल पड़ल,
नाविक सुतल निसभेर बनल।
अहाँ करु नै एको छन देर सखी,
नाविककेँ तुरत जगाउ सखी।
लऽ चलू नदीक पार सखी,
ओइ पार हमर प्रियतम छथि।
२
होलीक एक दूटा पाँति
----------------------
रंगक हुड़दंग मचल पिया बसंती
होरीमे,
सबहक मोनमे उमंग भरल पिया बसंती होरीमे।
छै भंगक तरंग मचल पिया बसंती होरीमे,
बुढ़बो दिअर लागै पिया बसंती
होरीमे!
राधा छथि जीवन आ मेहनति
छथि श्याम यौ,
सभ हाथकेँ काज दियौ हएत
जीवन आसान यौ।
हिंसा आ द्वेष दंभक होलिका
जरा दियौ,
कटुताकेँ छोड़ि रंग दोस्तीमे
रंगाउ यौ।
नारी नारायणी थिकी, हुनका
मान सम्मान दियौ,
जिनकासँ ई सृष्टि छै, हुनक
शक्ति जगाउ यौ।
३
गजल
-------
गमाउ नै गोरी ई छन बाते बेबातमे
हमर हृदयसँ फूल पराग झरैए।
देखू लाजसँ गालक गुलाब खिल गेल
लोगक नैनाक काँट बेहिसाब गरैए।
नैना चितवन अल्हड़पन देखैत छी
कोना मुस्की मिसरियापर जान जरैए।
अधर कोमलकली छै रस सँ भरल
मन भँवरा बौरायल से जानि पड़ैए।
मोन फागुनी बयार बनि मस्त मगन
सिनुर लाजसँ मुखरा गुलाल भरैए।
रूप चर्चा पसरि गेल गामहि गाममे
कोना चलतै लोग दिनेमे बाट हेरैए।
आखर-15
१.जगदीश
प्रसाद मण्डलक गीत २.मनोज कुमार मण्डल- ४ गोट कविता
१
जगदीश
प्रसाद मण्डल
जगदीश प्रसाद मण्डलक
गीत-
समए केर......
समए केर भूचालिमे
जिनगी बोहिया गेल।
जी-वन वन जीवन बीच
बोहिआएल बाट बटिया गेल।
समए केर......।
सजल-बसल मन मुनिक
विष-विसाइन बनैत गेल।
उजड़ि-उपटि झाड़-झंकार
सखुआ शंख रोपा गेल।
समए केर......।
घुमि-ताकि जखन पाछू
मड़िआएल मेघ पकड़ा गेल।
हरल-मरल बाट-घाट
घटिया घाट घटा गेल।
समए केर......।
पकड़ि पएर चारिम पहर
अस्ति-चल-अस्ति भेटैत गेल।
घेरि-घेरि घेँट घेँघिया
दुखरा-दुख कहैत गेल।
समए केर......।
२
मनोज कुमार मण्डल
चारि गोट कविता-
रे मन! कऽ ले कनी विश्राम
रे मन! कऽ ले कनी विश्राम
चलए पड़तौ दूर छै अप्पन गाम
रुकमे तूँ जेते काल
दौड़ए पड़तौ तते काल
जन्मेसँ चलैत साँस बन्न
हएत तेकरो नै छै तय काल
रे मन! कऽ ले कनी विश्राम
चलए पड़तौ दूर छै अप्पन गाम।
चलैत चल आ रचैत चल
भऽ जेतौ कएक टा काज
मेघ लगल छै कखन बरसत
कमे भऽ जेतौ
काज
चलए पड़तौ दूर छै अप्पन गाम।
अखन-तखनक फेड़ा छोड़
जखने अलसेमे रुकतौ काज
बाटेमे दिवस कटऔ
जेमे कखन गाम।
रे मन! कऽ ले कनी विश्राम
चलए पड़तौ दूर छै अप्पन गाम
जेमे कखन गाम...।
अपन नै छै मलाल
रुकमे अतए सदिकाल
जेतबा दौग सकै छेँ दौग
नै तँ नेहुँए-नेहुँए चल
रे मन! कऽ ले कनी विश्राम
चलए पड़तौ दूर छै अप्पन गाम
जेमे कखन गाम...।
भाव भरल अछि मनमे
भाव भरल अछि मनमे
केवल एतबा अछि लाचारी
हाथ हमर अछि खाली
आंगनमे अछि बखारी
पर नीज अधिकारसँ छी न्यारी।
चंद हाथमे फँसल अछि सम्पति सारी
छाँह सदिखन जे रहै
तिनका चाही बड़का सबारी
समता ममतामे फँसल
लागल अछि दुनियाँ दारी।
प्रकृति सदासँ सम छै
तखनो बिसम हम छी
मेघक बून्न आ सूरुजक किरिण
मिलैत सभके समान छै
तखन किएक एहेन समाज छै?
उपजेलक जे किओ अन्न सभ लऽ
ओ अप्पने शोणित चूसि भूख मिटाबै छै
गौ सेवासँ संचित पुण्य
छिलैत घास बितबैत जीवन
दूध लऽ जी जरल
छै।
के छथि धर्मात्मा
केहन सुन्दर केहेन निर्मल
दीन रहितो उपासनामे लागल
अपन सासक आसमे ओ
सबहक प्राणक अभय दान
दऽ रहल छथि खेतिहर
किसान
कहू एहेन के छथि धर्मात्मा?
लाख जरुरति रहितो ओ
मुँहपर मुस्की रखने छथि
अपन पीड़ा छोरि ओ
पर पीड़ा अपनौने छथि
धूप छाँहक कोन परवाह
मेघ बरसै आ माघक जाड़
सतत उपासनामे लागल किसान
कहू एहेन के छथि धर्मात्मा?
ओ कर्मवीर ओ धर्मवीर
जे करए सएह बनए धर्मक लीक
भलहिं ओ अपने रहैत फकीर
कर्म पथपर अपन जीवन
अपनेहिसँ होम कऽ रहल
छथि
समए-कु-समय नव-नव अन्न
सभकेँ भोग लगा रहल छथि
कहू एहेन के छथि धर्मात्मा ?
कतए भेटत एहेन तियाग
बिनु तियागे प्रीति कोन हएत
कवि ताकि रहल छथि
ई तियाग गली-गली
भेटलनि भलहिं केतौ भली
बिनु कविक कविता बनल छै
जीवन हँसी गाबि रहल छै
कहू एहेन के छथि धर्मात्मा?
नै जीवनमे कोनो छंद
नै छथि कोनो महंत
बिनु झाइल मिरदंग
हार नीकलि रहल छै
अभय ताल
जे सुनत से भऽ
जाएत मालोमाल
कहू एहेन के छथि धर्मात्मा?
बचपन
बचपन ओ सुखद पल
जतए नै कोनो दुखक दल
घत-घटमे भरल ओज बल
ने दुबिधा आ ने चिंता छल
खुगल हवामे स्वतंत्र जीवन
ओ सिनेह भरल स्वछंद पल
फँसल केना कतए दल-दल
बचपनक ओ साफ मन
उज्जर धप-धप कऽ रहल छल
ने राग आ ने द्वेष जगल छल
िसनेह पाबि उमंग उमरै छल
अपन परार नै लगि रहल छल
बहति पानि चलैत जीवन
सुन्दर मन फारीछ जीवन छल
खेल-खेल हरिदम खेल
खेल तँ जीवन बनल छल
बनाबी केतेको दिन कागजक नाव
जे पानिमे हेलैत छल
बैस काठ ओ गाड़ी बनैत छल
बिनु बाटे सरपट दौगै छल
कोनोटा खतरा नै जानि परै छल
नीक अधलाह किछु नै
सभके सभ एक्के रंग लगै छल
छल नै प्रपंच केतौ
चानी सन जीवन चमकै छल
ओ बचपनक सिनेहील पल
किछु यादि अछि किछु भुला गेल
जानि नै कतए बिला गेल।
१.राजदेव
मण्डल- रूचिगर/ बजैत एकान्त २.रामविलास
साहु- सुखल
खेत आ भूखल पेट
१.राजदेव
मण्डल
दूटा कविता
रूचिगर
केहेन चीज अहाँक लगत नीक
हमरा भेटत ओहीसँ सीख
दौगैत रहैत अछि तन
अन्वेषण करैत मन
विचरण करैत धरासँ गगन
पैघ पहाड़ आ कण-कण
कतेक बहैत अछि नोर
राति-दिन आ साँझ-भोर
डुमैत रहै छी अपने भूख
तब देखबै छी अहाँक दुख
कल्पनामे देखैत छी भऽ कऽ मूक
परोसैत छी अहाँ लग सुख
तैयो भऽ जाइत अछि चूक
कहाँ बदलैत अछि अहाँक रूख
आब देखेबाक अछि मृत्यु-चित्र
ओ हएत केहेन विचित्र
ऐ देहकेँ छोड़ए पड़त यौ मित्र
तब बना सकब ओ चित्र
घेरने अछि मोहक कड़ी
बितल जाइत घड़ी-पर-घड़ी
अहीं छी असल प्रहरी
तोड़ू कड़ी तोड़ू कड़ी।
बजैत एकान्त
बजैत अछि सुन-मसान
कियो ने दैत अछि कान
गबैत रहैत अछि अनवरत गान
जुग-जुगसँ संचित ज्ञान
चारू भर स्वरक घमासान
सुनहट ठाढ़ अपनहि शान
हरक्षण दैत अनुपम दान
बिनु शब्दक बजैत ज्ञान
स्वर सुनैत छी किन्तु अछि चुप
केहेन हएत स्वरूप
वाणी अछि एतेक मधुर
तँ रूप हेतै केहेन अनूप
बैसल छी एकान्तक कोड़मे
भऽ रहल सर्जना मनक पोर-पोरमे
यादि अबैत अछि करम
टूटि रहल बहुतो भरम
सुनि रहल अछि हमर कान
शान्तिक गुन-गुन गान
बरिस रहल सुन-मसान
कऽ रहल छी पावन स्नान।
२.
रामविलास
साहु जीक
कविता
सुखल खेत आ भूखल पेट
सुखल खेत जरैत जजाति
खेतक दाररि देख-देख
दरकि करेजा जरैत रहलै
पानि बिनु खेत बज्जर भेलै
किसानक तकदीर जरलै
की खाए बचैते परान
महगीयो तेतबे छै
पंूजी पतीक हाथे
सरकार विकल छै
छियासठि बर्ख अजादीक भेल
देशक किसान कंगाले अछि
भरल नदी पानि बहति रहलै
नै बनलै बान्ह सुलीस गेट
केना जेतै खेतमे पानि
नै बनलै अखनि धरि नहर
केना उपजतै खेतमे धान
झुट्ठे वयान सरकार करै छै
नै भेलै खेत-विकासक काम
देशक लेल सभ दिन दैत रहलै
किसान अपन खून-परान
मुदा आइ धरि नै
सरकार
कहियो देलकै धियान
केना
हेतै देशक कल्याण
सुखल
खेत भूखल पेट
केना बँचतै गरीबक परान।
मुन्नी
कामत फगुआ/ आनहर कानुन
१
फगुआ
सब मिलि करैए हमजोली
कान्ह संग गोपिया
खेल रहल अछि होली।
निला पिला लाल हरा
अछि सभ रंग सुनेहरा
आइ बेरंग नै रहैए कोय
चाहे धोती होय या घाघड़ा।
दादी चाउरक पुआ बनेतै
माय दही आ खीर खियेतै
बाबू देतै आशिष
रंगा-रंग होय सबहक जिनगी
जिबैए सभ लाख बरिस।
ई अवसर नित अबैत रहैए
ई मेल-मिलाप बनल रहैए
नै हइय केकरोसँ झगड़ा
सभकेँ मुबारक ई दिन प्यारा।
२
आनहर कानुन
देश-देशसँ
एलै अवाज
तैयो नै बदलल
हमर समाज।
नै होइए
एकरा दरद कोनो
नै देखैए ई
कोनो पाप
किएक तँ बानहल अछि
एकरा आँखिपर
कारी साँप।
जे डसि रहल अछि
हमर संस्कारकेँ
हमर अच्छाइकेँ
आ करा रहल अछि
हमरासँ नीत पाप।
विदेह नूतन अंक मिथिला कला संगीत
१. ज्योति झा चौधरी २.राजनाथ मिश्र (चित्रमय मिथिला) ३. उमेश मण्डल (मिथिलाक वनस्पति/ मिथिलाक जीव-जन्तु/ मिथिलाक जिनगी)
१.
ज्योति झा चौधरी
२.
राजनाथ मिश्र
चित्रमय मिथिला स्लाइड शो
चित्रमय मिथिला (https://sites.google.com/a/videha.com/videha-paintings-photos/ )
३.
उमेश मण्डल
मिथिलाक वनस्पति स्लाइड शो
मिथिलाक जीव-जन्तु स्लाइड शो
मिथिलाक जिनगी स्लाइड शो
मिथिलाक वनस्पति/ मिथिलाक जीव जन्तु/ मिथिलाक जिनगी (https://sites.google.com/a/videha.com/videha-paintings-photos/ )
ऐ रचनापर अपन मंतव्य ggajendra@videha.com पर पठाउ।
विदेह नूतन अंक गद्य-पद्य भारती
१. मोहनदास (दीर्घकथा):लेखक: उदय प्रकाश (मूल हिन्दीसँ मैथिलीमे अनुवाद विनीत उत्पल)
२.छिन्नमस्ता- प्रभा
खेतानक हिन्दी उपन्यासक सुशीला झा
द्वारा मैथिली अनुवाद
३.कनकमणि दीक्षित (मूल नेपालीसँ
मैथिली अनुवाद श्रीमती रूपा धीरू आ श्री धीरेन्द्र प्रेमर्षि)
मन्त्रद्रष्टा ऋष्यश्रृङ्ग- हरिशंकर श्रीवास्तव “शलभ"- (हिन्दीसँ
मैथिली अनुवाद विनीत
उत्पल)
ऐपर गुरु वशिष्ठ गंभीर भऽ कऽ बाजल, -हे राजन! पुत्रेष्ठि यज्ञ
कोनो साधारण यज्ञ नै अछि। ई यज्ञ वएह करा सकैत अछि जे ब्रह्मचर्य अवस्थामे
शास्त्रमे कहल गेल आठ तरहक मिथुनक दृढ़तासँ त्याग केने हएत। स्त्रीक स्मरण, स्त्रीकेँ लऽ कऽ
गप, स्त्रीक
संग क्रीड़ा करब, स्त्रीकेँ
देखब, स्त्रीसँ
नुका कऽ गप करब, स्त्रीसँ
भेँट करबाक निश्चय आ संकल्प करब आ स्त्री प्रसंगक गप करब।4 ऐ आठ तरहक
अवगुणसँ जे पूर्णत:
रहित हुअए, निष्ठावान
ब्रह्मचारी हुअए, ओ अप्पन
ब्रह्मचर्य कालमे कोनो गृहस्थक अन्न नै खेने हुअए, वएह ऐ पुत्रेष्ठि यज्ञ करबाबएमे सक्षम
अछि। हम अहाँक वंशक राजाक कतेक तरहक अन्न खेने छी। तइसँ ऐ यज्ञक संपादन हम नै कऽ
सकैत छी।
महर्षि वशिष्ठ ध्यान लगौलक, फेर आँखि खोललक आ बाजल, पुण्याश्रममे
महर्षि कश्यपक पुत्र विभाण्डक ऋषि अछि आ हुनकर पुत्र ऋष्यश्रृंग अप्पन पिताक संग
रहि रहल अछि। ओ सभ तरहेँ पुत्रेष्ठि यज्ञ करबाबएमे सक्षम अछि। ओ उक्त शास्त्रोक्त
कठोर ब्रह्मचर्यक पालन केने छल। ओ ब्रह्मचर्य कालमे ई जानबे नै केलक जे स्त्री की
होइत अछि।
ऐ यज्ञक संपादनार्थ अंग नरेश राजा रोमपादक जमाए
ऋष्यश्रृंगकेँ सादर आमंत्रित करबाक निश्चय कएल गेल। रोमपाद राजा दशरथक अभिन्न
मित्र छल। ओ नीक कालमे मंत्री आ रानीक संग अप्पन मित्र अंग नरेशक एतए प्रस्थान
केलक, जतए
ऋष्यश्रृंग अप्पन स्त्री शान्ताक संग निवास करैत छल। प्रज्ज्वलित अग्निक संग
तेजस्वी ऋष्यश्रृंग राजा रोमपाद लग विराजमान छल।
गहींर मित्रताक कारण रोमपाद अप्पन मित्रक विधिवत सत्कार
केलक आ शास्त्रोक्त विधिक अनुसार पूजन केलक। संगे-संग अप्पन विद्वान जमाएसँ अप्पन अभिन्न
मित्रक परिचय करेलक। ऋष्यश्रृंग सेहो राजा दशरथक बड़ सम्मान देलक। राजा दशरथ अंग
नरेशक एतए सात-आठ दिन
धरि मित्र पाहुन तरहेँ रहि गेल। एकर बाद राजा दशरथ राजा रोमपादकेँ अश्वमेध
अनुष्ठान केँ लऽ कऽ अप्पन मनक इच्छा बतौलखिन आ एकर निअमसँ संपादनार्थ ऋष्यश्रृंग आ
शान्ताकेँ अयोध्या लऽ जाए लेल अनुमति मांगलक। रोमपाद दुनू गोटेकेँ सहर्ष अयोध्या
जेबाक अनुमति दऽ देलक।
रामायणकारक अनुसार, रोमपादक अनुमति लऽ कऽ ऋष्यश्रृंग आ शान्ता महाराज
दशरथक संग अयोध्याक लेल प्रस्थान केलक।5 राजा दशरथकेँ विदा करैत काल रोमपाद बड़ भावुक भऽ
गेल। दुनू गोटे हाथ जोड़ि कऽ एक-दोसराकेँ छातीसँ लगा कऽ अभिनंदन केलक।
दशरथ अप्पन द्रुतगामी दूतकेँ अप्पन नगरवासी सभकेँ समाद भेजि
कऽ सूचित केलक जे विभाण्डक तनय ऋष्यश्रृंग अयोध्या आबि रहल अछि। नगरमे तोरण द्वार
बनाओल जाए, एकरा
सजाओल जाए। सभ ठाम अगरू धूमक सुवास हेबाक चाही। नगरक सभटा बाट बहारल जाए आ ओकरापर
पाइन छींटल जाए, जइसँ
ओकरापर कनियोटा गरदा नै रहै। पूरा नगरकेँ ध्वज पताकासँ अलंकृत कऽ देल जाए। राजाक
आदेशक पालन भेल। नगरमे शंख,
दुन्दुभि आ दोसर वाद्ययंत्र बाजए लागल। बाटक सभटा कठिनाइ केँ बिसुरि कऽ राजा स-दलबल प्रफुल्लित
छल। राजा ऋष्यश्रृंगकेँ आगू कऽ नगरमे आएल। ऐ द्विजकुमारक दर्शन कऽ नगरक लोग, कृतार्थ भऽ उठल।
सभ कियो पराक्रमी महाराज दशरथक संग ऋष्यश्रृंगकेँ अयोध्यामे आबैत पुष्पवृष्टिसँ
स्वागत केलक। राजा अप्पन महान पाहुनकेँ अंत:पुरमे आनि कऽ शास्त्रोक्त
विधिसँ पूजा-अर्चना
केलक। ओतुक्का स्त्री सभ देवी शान्ताकेँ अप्पन बीच पाबि बड़ खुश छल।6
वाल्मीकीय रामायणक बालकांडक द्वादश सर्गक अनुसार, अंत:पुरमे
ऋष्यश्रृंग सपत्नीक रहए लागल। बड़ काल बीत गेल। वसंत ऋतुक आगमन भेल। दशरथ एहन
कालमे यज्ञ प्रारंभ करबाक लेल विचार केलक। एकर बाद देवता सन सुकान्ति बला
ऋष्यश्रृंगकेँ आगू कर जोड़ि कऽ दशरथ प्रणाम केलक आ अप्पन विमल वंशक परंपराक रक्षाक
लेल पुत्र पाबैक निमित्त यज्ञ करबाक लेल हुनका वरण केलक। ऋष्यश्रृंग तथास्तु कहि
हुनकर प्रार्थना स्वीकार केलक। ऋषिक आदेशक मुताबिक, यज्ञ सामग्री जमा हुअए लागल, भूमंडलमे भ्रमण
करबाक लेल महाराज दशरथक अश्वकेँ छोड़बाक व्यवस्था हुअए लागल, पारंगत आ
ब्रह्मवादी ऋषि आ पंडितकेँ बजैलक। सुयज्ञ, वामदेव, जावलि, काश्यप आ वशिष्ठ संग दोसर पंडित सेहो आएल। दशरथ सभ
लोकक विधिवत पूजन केलक। पुत्र प्राप्तिक लेल अश्वमेघ यज्ञक अनुष्ठानक गप दोहराएल
गेल आ विश्वास व्यक्त कएल गेल जे ऋष्यश्रृंगक प्रभावसँ हुनकर सभटा कामना पूर्ण
हएत।
ऋषि सभ राजाक ऐ महान संकल्पक लेल साधुवाद देलक। ऋष्यश्रृंग
आ दोसर ब्राह्मण भविष्यवाणी केलक
जे ऐ यज्ञसँ चारिटा पराक्रमी पुत्र प्राप्त हएत। राजा प्रसन्न भेल। मंत्रीकेँ आदेश
भेटल जे गुरुजनक आदेशानुसार यज्ञक सामग्री जुटाओल जाए आ शक्तिशाली
वीरक संरक्षणमे यज्ञक अश्वकेँ छोड़ल जाए। अश्वक संग प्रधान ऋत्विज सेहो रहता।
सरयूक उत्तर दिसक तटपर यज्ञशालाक निर्माण भेल आ शास्त्रोक्त विधिक अनुसार क्रमश: शांतिकर्म
पुण्याह वाचन आदिक विस्तारपूर्वक अनुष्ठान कएल जाए, जइसँ विघ्नक निवारण हुअए। अहाँ सभ कियो एहन
साधन प्रस्तुत करू जइसँ ई यज्ञ निर्विघ्न विधिपूर्वक संपन्न भऽ जाए।
मंत्री सभ राजाक आदेशक पालन केलक आ ओइ मुताबिक व्यवस्था
सेहो केलक। ऐ तरहेँ एक वर्ष बीत गेल। दोसर वर्ष वसन्तागमन भेल। अयोध्याक आमक गाछी
कोइलीक कूँक सँ गूँजि उठल। राजा अश्वमेधक दीक्षा लै लेल गुरु वशिष्ठ कतए पहुँचल। ओ
न्यायत: गुरुक
अर्चना केलक आ अनुरोध केलक जे शास्त्रविधिसँ ओ ऐ यज्ञकेँ संपन्न कराबथि आ एहन
व्यवस्था करथि जे कोनो ब्रह्म राक्षस ऐ मे विघ्न नै उत्पन्न कऽ सकए। दशरथ कहलखिन, -अहाँक बड़ स्नेह
हमरापर अछि, अहाँ
हमर सुहृदए, हितैषी, गुरु आ परम महान
छी। ऐ महान यज्ञक भार अहीं वहन करू। पुलकित भऽ कऽ गुरु वशिष्ठ अप्पन स्वीकृति
देलखिन आ कहलखिन, -हे
नरोत्तम! हम वएह
सभ काज करब जइ लेल अहाँ प्रार्थना केने छी।
तकर बाद, गुरु वशिष्ठ यज्ञ काजमे निपुण आ यज्ञ विषयक शिल्प काजमे
कुशल, परम
धर्मात्मा, वृद्ध
ब्राह्मण, यज्ञ
काज खत्म हुअए धरि ओइमे सेवा करए बला सेवक, शिल्पकार, कमार, खधाइ खोदएबला, ज्योतिषी, कारीगर, नट, नचनियाँ, विशुद्ध शास्त्र वेत्ता आ बहुश्रुत पुरुख सभकेँ बजा कऽ
हुनका सभसँ कहलक, -अहाँ सभ
महाराजाक आज्ञासँ यज्ञकाजक लेल आवश्यक प्रबन्ध करु। जल्दीसँ हजार ईंटा मंगाबियौ।
बजाओल गेल राजाक रहैक लेल,
हुनका भोजन योग्य आ पीबए आदिक उपकरण युक्त कतेक रास महल बनाओल जाए। ब्राह्मणक
लेल आन्हर-पाइनक
निवारणमे समर्थ सैकड़ो आवास बनाओल जाए। ऐ तरहेँ पुरवासीक लेल घर आ दूर ठामसँ आएल
भूपालक लेल सभ सुविधासँ युक्त महल तैयार कएल जाए। हाथीक लेल हथसाल आ घोड़ा लेल
घुड़साल, सामान्य
लोकक विश्राम करबाक लेल रैन बसेरा आ दोसर देशक सैनिक लेल छावनी बनाओल जाए। बड़
रास मेहनत करए बला सेवक आ शिल्पी केँ धन आ अन्न दऽ कऽ सम्मानित कएल जाए। सभ अप्पन-अप्पन काजमे
लागि गेल। तकर बाद वशिष्ठ मंत्री सुमंतकेँ आदेश देलक जे ऐ धरतीक सभटा धार्मिक राजा
आ चारू वर्णक सभटा लोककेँ ऐ यज्ञमे भाग लेबाक लेल आमंत्रित कएल जाए। मिथिलाक नरेश
शूरवीर सत्यवादी जनक, देवता
सन सुकांतिबला काशी नरेश,
महाराज दशरथक ससुर वृद्ध केकेय नरेश, अंग देशक महाधनुर्धर राजा रोमपादक पुत्र सहित कौशल
राज भानुमान, मगध राज
प्राप्तिज्ञ आदि केँ अपनेसँ जा कऽ सादर सत्कारपूर्वक बजओने आएल। महाराजक आदेश लऽ
कऽ पूब देशक नरेश, सिंधु
सौवीर आ सुराष्ट्र देश व दक्षिणक नरेशक विशेष दूतसँ निमंत्रण भेजल जाए। निर्धारित
दिन विभिन्न राज्यक नरेश महाराज दशरथक लेल बहुमूल्य रत्न भेंट लऽ कऽ अयोध्या जाए
लागल। वांछनीय वस्तुक संग सरयूक उत्तरबरिया कातपर यज्ञशालाक तुरंत निर्माण भऽ गेल।
लागल एना जे मनक संकल्पसँ ई बनि गेल।
मुनिवर वशिष्ठ आ ऋष्यश्रृंगक आदेशसँ शुभ नक्षत्र बला दिन
राजा दशरथ यज्ञक लेल राजम वनसँ निकलल। एकर बाद वशिष्ठ जेहन श्रेष्ठ द्विजवर
ऋष्यश्रृंगक नेतृत्वमे यज्ञकार्य शुरू केलक आ तखने राजा दशरथ अप्पन स्त्रीक संग
ऋष्यश्रृंगसँ यज्ञक दीक्षा लेलक।7
इम्हर वर्ष पूर्ण होइक संग अश्व भूमंडलक परिक्रमा कऽ वापस
घुरि आएल। अश्वमेध यज्ञ शुरू भेल। ऋष्यश्रृंग आदि महर्षि अप्पन अभ्यास कालमे सीखल
अक्षर संयुक्त स्वर अ वर्ण सँ संपन्न मंत्रसँ इंद्र आदि श्रेेष्ठ देवता सबहक
आह्वान केलक। सभ हुनकर योग्य हविष्यक भाग समर्पित केलक। यज्ञशालामे तीन सए पशु
बान्हल गेल छल आ दशरथक ओइ अश्वरत्न केँ सेहो ओतए बान्हल गेल छल। रानी कौशल्या ओइ
अश्वक संस्कार कऽ ओकरा तलवारसँ तीन बेर स्पर्श केलक आ धर्म पालन करबाक इच्छासँ ओइ अश्व
लग एक राति निवास केलक। सभटा वर्ण द्वारा अश्वक स्पर्शक पश्चात चतुर जितेंद्रिय
ऋत्विक विधिसँ अश्वकंदक गूदा निकालि शास्त्रोक्त विधिसँ पकौलक। ओइ गूदाक आहुति
सेहो देल गेल। राजा दशरथ अप्पन पापकेँ दूर करबाक लेल ओकर धुआँ
सूंघलक। अश्वमेध यज्ञक अंगभूत जे हवनीय पदार्थ छल, ओइ सभक संग सोलह ऋत्विक अग्निमे विधिवत
आहुति दिअए लागल।
अश्वमेध यज्ञ पूर्ण भेल। ऋत्विककेँ जे धन दक्षिणामे भेटल, ओ सभटा ओ मुनिवर
वशिष्ठ आ ऋष्यश्रृंगकेँ सौंपि देलक। ई दूनू महर्षि न्यायपूर्वक बँटवारा कऽ सभ
ब्राह्मणकेँ संतुष्ट केलक। एम्हर दशरथ ऐ उत्तम यज्ञक पुण्यफल प्राप्त कऽ मने मन
प्रसन्न भेल। ओ ऋष्यश्रृंगसँ बाजल, -उत्तम व्रतक पालन करएबला मुनीश्वर! आब जे कर्म हमर
कुलक परंपराकेँ बढ़बै बला हुअए, ओकर संपादन कएल जाए। ऋष्यश्रृंग राजाक चारिटा यशस्वी पुत्र
हेबाक भविष्यवाणी केलक। राजा प्रसन्न भेल आ ऋष्यश्रृंगसँ एकरा लेल पुत्रेष्ठि यज्ञ
प्रारंभ करबाक लेल
अनुरोध केलक।8 ओ कनी कालक लेल ध्यान
लगा अप्पन भावी कर्तव्यक निश्चय केलक। फेर ध्यान भंग भेलापर दशरथसँ बाजल, -राजन! हम अहाँकेँ
पुत्र प्राप्तिक लेल अर्थवेदक मंत्रसँ पुत्रेष्ठि यज्ञ करब। वेदोक्ति विधिक अनुसार, अनुष्ठान केलापर
ई यज्ञ अवश्य सफल हएत।
ऋष्यश्रृंग अप्पन जुगक महान चिकित्साशास्त्री छल आ शरीर
विज्ञानमे हुनकर गहींर पइठ छल। ओ दीर्घकाल धरि आयुर्वेदक सेहो अध्ययन केने छल आ
ओइमे अर्हत्व प्राप्त केने छल। ओ राजा दशरथ आ हुनकर तीनू रानीक चिकित्सा शास्त्रीय
परीक्षण केलक। ओ ओकरे मुताबिक जड़ी-बूटी आ आयुर्वेदिक गुण संयुक्त समिधा सेहो इकट्ठा
केलक।10 परम
तेजस्वी ऋष्यश्रृंग पुत्र भेटबाक उद्देश्यसँ पुत्रेष्ठि यज्ञ प्रारंभ केलक। ओ श्रौत
विधिक अनुसार, चिकित्सीय
गुण युक्त समिधा सभक आहुति अग्निमे देब शुरू केलक। ऐ महान यज्ञमे देवता, सिद्ध, गंधर्व आ
महर्षिगण अप्पन अप्पन भाग लै लेल पहुँचल। पापी सभक विनाश आ संतक कल्याणक लेल सभटा
देवता यज्ञस्थल पर उपस्थित भेल आ अप्पन भाग प्राप्त कऽ यथेष्ट आशीर्वाद देलक।
यज्ञकुंडक आैषधि तैयार भऽ गेल। ई खीरक रूपमे तैयार कएल गेल। प्रज्ज्वलित अग्निक
समान ई दिव्यौषधि दैदीप्यमान भऽ रहल छल। ई जम्बूनद नामक सुवर्णसँ बनल बड़ पैघ रास
परातमे चांदीक ढक्कनसँ झाँपल छल। आैषषि तैयार हेबाक संग एकर सुगंध सभ दिशामे पसरि
गेल। ऋष्यश्रृंग अप्पन सफलतासँ प्रफुल्लित छल। ओ यज्ञाग्निसँ ओइ अमोघ आैषधिसँ भरल
पात्रकेँ निकालि महाराज दशरथकेँ देलक आ कहलक, -राजन! अहाँ एकरा ग्रहण करू। राजाक अंत:पुरक स्त्री
सभमे हर्षोल्लास भरि गेल,
जेना निर्धनकेँ कुबेरक खजाना भेट गेल। राजा ओइ खीरक आधा हिस्सा महारानी
कौशल्याकेँ देलक। फेर बचल आध हिस्सा रानी सुमित्राकेँ। फेर दुनूकेँ देलाक बाद जतेक
खीर बचल छल ओकर आध हिस्सा रानी कैकेयीकेँ आ हुनका देलाक बाद जे खीरक अवशिष्ट भाग
बचल, से चतुर
नरेश किछु सोचि-समझ कऽ
फेर सुमित्राकेँ दऽ देलक। रानी श्रद्धा आ विश्वासपूर्वक ऐ आैषधि युक्त खीरक सेवन
केलक। जल्दीये ओ अलग-अलग गर्भधारण केलक। (देखू परिशिष्ट क)
(क्रमश:)


c: text/html

text:
म्यूजियम गुमती पर आयोजित एहि कार्यक्रम क' महापौर गौरी पासवान, विजय कांत झा , जीव कांत मिश्र, आर पूर्व पार्षद नंदकिशोर यादव संबेधित कएलन्हि।
आकर्षक ढंग से सजाओल गेल मंच पर केदारनाथ कुमर, दीपक कुमार, श्वेता कुमारी, नीरज झा , लालबाबू परंहंस, गौरी कांत झा, अशोक झा, अर्जुन झा , दिलीप कुमार , अजय सुमन सहित अनेको कलाकार सभ अप्पन प्रस्तुति से लोग सभक मोन मोहि लेलन्हि।
अललपट्टी चौक पर आयोजित एहि कार्यक्रम मे प्रख्यात शिशु रोग विशेषज्ञ डॉ. ओम प्रकाश मुक्तिमणि के गीत गाबि लोग सभके अचम्भित क' देलन्हि।
चट्टी चौक पर आयोजित गीत यात्रा केर अध्यक्षता सीता राम चौधरी केलन्हि जखनकि धन्यवाद ग्यापन रतिनाथ जी केलन्हि। नाका नंबर 6 के बाद नगर निगम कार्यालय लग आयोजित गीत यात्रा क' संबोधित करैत दरभंगा के उप विकास आयुक्त विवेकानंद झा कहलनि कि दरभंगा के कलाकार सभ द्वारा प्रस्तुत ई अभियान ऐतिहासिक अछि। एहि अवसर पर डीपीओ प्रवीण सहित कैको पदाधिकारी उपस्थित छला। कार्यक्रम मे विनोद कुमार झा, बालेन्दु , जगदीश महतो , गंधर्व, अभिमन्यु, मनीष ,कैलाश , संतोष, डॉ. राम सेवक, प्रवीण, सहित बहुतो रास लोग शामिल छला। कार्यक्रम केर समापन दरभंगा टावर पर पूर्व महापौर ओम प्रकाश खेड़िया के अभिभाषण सभ भेल।

robotstxt: allowed

filter: keep


text:
शेफालिका वर्मा मैथिलीक अप्रतिम हस्ताक्षर छथि। ओ मैथिली आ हिंदी मे समान रूपें सक्रिय रहल छथि। एतेक धरि जे विदेश मे हुनकर अंग्रेजियो कविता पढ़ाओल जाइत छन्हि। संस्मरण, कथा-संग्रह, गद्यगीत, यात्रा-वृतांत, उपन्यास आ कविता-संग्रहक अतिरिक्त, अनूदित पोथी सेहो प्रकाशित छन्हि। साहित्यिक अवदानक कारणें,हुनका मैथिलीक महादेवी वर्मा कहल जाइत छन्हि। परञ्च,विनम्रता एतेक जे आलोच्य पोथी मे,एक स्थान पर अपना कें “किछु नहि” आ एक आन ठाम ”अनाड़ी” धरि कहि सम्बोधित कएने छथि।
किस्त-किस्त जीवन मे शेफालिकाजीक बाल्यावस्था सं ल' कए प्रौढावस्था धरिक वर्णन अछि। ई कथा छैक एक संस्कारित परिवारक बेटी कें जकर विवाह अत्यन्त धनाढ्य परिवार मे होइत छैक। मुदा पति पुरखाक अरजल पर राज नहि कए, वकालत सन संघर्षमय रस्ता चुनलनि। पति सं प्रोत्साहन पाबि अपनो व्याख्याता पद धरि पहुंचलीह मुदा नौकरी कहियो हुनक प्राथमिकता नहि रहलनि। पति आ परिवार- आ ओहि सं जं थोड़-बहुत समय बांचि जाए,तं साहित्यिक कार्य लेल अवकाश निकालब हुनकर प्राथमिकता मे छलनि। पति देह धुनि कए लागल छलथि काज मे मुदा एहि क्रम मे देहक भीतर जे घटैत छल,से बाद मे प्राणघातक हार्ट अटैक कें रूप मे आगां आयल। आब,वैधव्यक पीड़ा हुनका लेल मर्मांतक छन्हि। कारण,ओ मानैत छलीह जे "जखन अनंत काल धरि कोनो यात्रा पर दुनू गोटे संग रहैछ,तं एक दोसराक गुण सं प्रेरणा ग्रहण करैत आगू बढ़ैत अछि।"
एहि मूल कथाक मध्य कतेको अनुषंगी प्रसंग सभ छैक जे किस्त-किस्त जीवन कें पठनीय बनेबा मे आ शेफालिकाजीक व्यक्तित्व सं परिचय करएबा मे सहायक छैक। युवतीक रूप मे,विवाह-पूर्वक मनोभाव,अनचिन्हार युवकक प्रतिएं हुनक प्रतिक्रिया,राजनेता लोकनि सं घनिष्ठ सम्पर्क रहितो राजनीति केर नओ-छओ सं स्वयं कें फराक राखब,बेर-कुबेर मे लोक सभहक व्यवहार,शकुन-अपशकुन केर सुयोग-कुयोग,विवाह-दान आ पाबनि-तिहारक रूप-रंग आदि एहन प्रसंग सभ अछि जाहि मे पाठकलोकनि स्वयं एक पात्र बनि रमण करताह। अप्रिय प्रकरण सभहक सेहो क्षेपक रूप मे उल्लेख छैक,जेना-व्यक्तिगत पत्र कें मिथिला मिहिर द्वारा सार्वजनिक करब,जमीनक बांट-बखरा मे उचित अंश नहि भेटब आदि। मुदा, अहू सभहक प्रतिएं हुनका भीतर जे उद्वेग छन्हि,सेहो शिकायतक रूप मे नहि,अपितु आहत भाव प्रकट करबाक प्रयोजन मात्र सं। उनटे,कहैत छथि, “किछु हेरयलौं कहां,खाली भेटबे कएल।”
बुद्धि पर भावनाक एही प्रश्रय केर कारणें, किस्त-किस्त जीवन मे हुनक अप्पन जीवन बुझू जेना पृष्ठभूमि मे चलैत हुअए आ बाकी सभकें ओ आगां कएने छथि। सुख आ दुखक संगी-छोट सं छोट जाहि पात्रक नाम ओ गिनओने छथि,ओहि मे सं कतेक गोटे के तं अपनो स्मरण नहि हेतन्हि जे हुनकर योगदानक कोनो मोजरि देल जएतैक,मुदा शेफालिका जी कें सभ मोन छन्हि। जेना सम्यक् दृष्टियुक्त व्यक्ति प्रकृतिक प्रतिएं अहोभाव रखैत अछि,तहिना हुनको जीवन कें निरन्तर प्रेममय बनएबाक लेल प्रयत्नशील आ स्थितिक प्रतिएं सहज स्वीकारक भाव रखैत देखैत छी। किएक,तं “संबंधक निर्वाह अपन अहंकारक त्याग थीक।”
आत्मकथा मे,लेखक केर अप्पन जीवन तं रहिते छैक,तत्कालीन समय केर समाज आ संस्कृतिक दृश्य सेहो भेटैत अछि। किस्त-किस्त जीवन पढ़ैत काल, शिक्षकक क्रूरता कें बाल-मन पर प्रभाव, दहेज, अल्पवयस मे आ बेमेल विवाह, स्त्री-शिक्षा, मैथिल, मिथिला आ मैथिलीक स्थिति, मैथिल समाजक मनोभाव, देयादबादक चक्रचालि, छिन्न-भिन्न होइत समाज आ परिवारक अवधारणा सन-सन कतेको आन प्रसंग मिथिलांचल कें लगभग अपन पूर्णता मे व्यक्त करैत, अंतर्मंथन आ विचार-विमर्शक लेल प्रेरित करैत छैक। हमर सभहक मूल संस्कृति की रहल अछि, बदलैत समयक संग कोन ठाम परिवर्तन अपेक्षित अछि, आ की-की परिवर्तन अपना सभ मे आयल अछि सेहो एहि मे द्रष्टव्य अछि। मुदा एहि क्रम मे,ओ कतहु उपदेशक केर भूमिका मे नहि छथि। बस,एतबे टा आग्रह जे, “जिनगी जीवा लेल आगां बढ़ए पड़ैत छैक मुदा जिनगी कें बुझबा लेल पाछू ताकए पड़ैत छैक।”
आत्मकथा मे, अप्पन मोनक कमज़ोरी आ कमी अनिवार्य रूप सं प्रकट होइत छैक। तें,आत्मकथा लिखबाक परम्परा बहुत सुदृढ़ नहिं छैक। स्त्री आत्मकथा तं आओर दुर्लभ चीज बुझू। जखन हिंदीये मे स्त्री आत्मकथाक अभाव अछि,तं मैथिलीक गप्पे कोन! मैथिली मे,आत्मकथा साते-आठ टा छैक जाहि मे सं हरिमोहन बाबू केर जीवन-यात्रा आ सुमन जी कें मोन पड़ैत अछि बेसी उल्लेखनीय अछि। पछिला बरख गोविंद झा जीक जनम अवधि हम आयल अछि। आखिर,केओ आत्मकथा किएक लिखैत अछि अथवा ककरो आत्मकथा हम किएक पढ़ी? बीतल समय कें तं चाहियो कए घुराओल नहि जा सकैछ,तखन ओकरा शब्दबद्ध करबाक कोन काज? आ जं केओ करबो करथि,तं ओहि सं आन कें की?
जीवन बहुत शक्ति आ संभावना नेने रहैत छैक। ओहि सं स्वयं केर आ परिवेशक प्रतिएं एक तरहक समझ पैदा होइत छैक जकर सदुपयोग कए व्यक्तिक जीवन मे आमूल परिवर्तन आबि सकैत छैक। जीवन मे जखन एहन किछु द्रष्टव्य हुअए जे अनुभूति तं व्यक्ति विशेष कें छैक,मुदा ओहि सं समष्टि केर अनुभव व्यक्त होइत हुअए अथवा समष्टि कें कोनो दिशा-निर्देश भेटि सकए,तं ओ अनुभव व्यष्टिगत नहि रहि जाइत छैक। लेखक चाहए,तं अप्पन अनुभव कें गुप्त सेहो राखि सकैत छैक,मुदा ओ ओकरा सार्वजनिक करैत छैक किएक तं ओहि मे एहन बहुत किछु छैक जे आनक लेल कल्याणकारी भ’सकैत छैक। दोसर, पुरुखक आत्मकथा सं स्त्रीक आत्मकथा फराक होइत छैक। स्त्रीक व्यक्तिगत कें ओकर आत्मकथा मात्र सं बूझल जा सकैत छैक। पुरुष आत्मकथा समाधानक खोज करैत छैक,मुदा स्त्री अपन अस्तित्वक खोज आर अपन भाव आ निजता कें व्यक्त करबाक लेल आत्मकथा लिखैत छैक।
आ शेफालिका जी एकरा व्यक्त कएने छथि प्रेम आ स्नेहक शाश्वत मूल्य सं। एहि लेल ओ जे शैली अपनओने छथि,ओहि सं पाठक आत्मीयता महसूस करै छै। शेफालिका जी स्वयं कहैत छथि जे बौद्धिक स्त्री सं बढि खतरनाक प्राणी केओ नहि होइत अछि। तें, एहि मे,ने तं किछु बतएबाक हड़बड़ी छैक,आ ने पुरुष समाजक प्रतिएं कोनो तरहक भड़ास। अप्पन उपलब्धि सभहक अभिव्यक्ति मे ओ संयत छथि आर ऐकान्तिक क्षणक अभिव्यक्ति मे अत्यन्त संक्षिप्त आ मर्यादित।
छोटको प्रसंग सभ भीतर पैसिकए मारि करैत छैक आ स्वयं के तकबाक आ आन पर अप्पन प्रभाव कें जनबाक अवसर प्रदान करैत छैक। एहि सं, अपनो भीतर एकटा अंतर्दृष्टि पैदा होइत छैक। नैतिकतापूर्ण जीवन सं केना मानवीय संबंध गरिमामय बनत,बुद्धि आर करूणा केर आदर्श समन्वय की होइत छैक आ आशा-निराशाक मध्य संभावनाक द्वार केना खुजै छै,से किस्त-किस्त जीवन बतबैत छैक। एही सभ तत्वक कारणें अनकरो आत्मकथा अप्पन सन बुझाइत छैक आ तें शेफालिका जीक ई कृति सामान्यो पाठक लेल ओतबे उपयोगी,जतेक साहित्यकार लोकनिक लेल।
किस्त-किस्त जीवन स्त्री-विमर्शक एक एहन अवसर प्रदान करैत अछि जकर केंद्र मे "देह" नहि छैक। एहि मे व्यक्त जीवन-दृष्टि व्यक्तिगत,पारिवारिक आ व्यावसायिक जीवन केर आदर्श समन्वय अछि;सफलता जकर एक पड़ाव मात्र छैक। आइ-काल्हि प्रायः, माए-बाप आ स्वयं बेटियो सभ कें,हकन कनैत देखैत छी जे हमर बेटी एना छल,ओना छल आ कि हम अपने की-की करैत छलहुं कुमारि रहति,मुदा बियाह होइते परिवार मे ओझरा कए रहि गेलहुं,सब खत्तम भ गेल। परञ्च,केना अपन भीतर कें बचा कए राखी आ समय के प्रबंधन करैत अपन योग्यता कें नव दिशा दी,घर-द्वार कें सम्हारैत कोना समाज़ मे सेहो योगदान कएल जाए,से सिखबाक लेल ई आत्मकथा-खासकए महिलालोकनिक वास्ते- एक आंदोलन छैक।


text:
नई दिल्ली। 27 दिसम्बर। पाकिस्तानक कपटपूर्ण चेहरा एक बेर फेर सामना आयल अछि। पाकिस्तानक जेल मे बंद भारतीय नागरिक कुलभूषण जाधव सँ भेट करे पहुंचल हुनकर कनिया आओर माँ जूता सँ ल'के मंगलसूत्र आओर चूड़ी-बिंदी तक उतरबाओल गेल। भारत ऐहिकेँ बदसलूकी बतबैत पाकक कड़ा आलोचना केला अछि। विदेश मंत्रालय द्वारा जारी बयान मे कहल गेल कि पाकिस्तान जाधव केर परिजन सभक भावना केर ध्यान नहि राखलक। बयानक मुताबिक, हुनका सभक कपड़ा सेहो बदलबाओल गेल। बताओल जे रहल अछि कि जाधव केर कनियाक जूता वापस वापस नहि कायल गेल। हुनका अप्पन मातृभाषा मे बात चित नहि करे देल गेल। विदेश मंत्रालय ऐही मामला मे पाकिस्तानक नीयत पर सेहो सवाल ठाढ़ केना अछि।
विदेश मंत्रालय द्वारा जारी बयान मे कहल गेल अछि कि ई स्पष्ट रूप सँ आपसी समझ केर उल्लंघन अछि। कूटनीतिक मामलाक जानकार आशंका जाहिर क' रहल छथि कि जाधव सँ भेट मुलाकात केर रूपरेखा आईएसआई तय केने होयत। ऐहिक पाछू हुनका सभक बदनीयती आओर भारत क' नीचा दिखेबाक कोशिश जानकार सबहक नजैर मे आएब रहल अछि। जाधव केँ माँ आओर कनिया कैल्हि मंगल दिन विदेश मंत्री सुषमा स्वराज सँ भेट करी हुनका पूरा जानकारी देलनि। ऐही दौरान विदेश सचिव एस जयशंकर व आन अधिकारी सभ सेहो उपस्थित छलथि।


text:
श्रद्धालु सभक सुविधा लेल न्यास समिति सभ छोट - पैघ वाहन केर परिचालन आसमा केँ आगू बंद करौलनि। ताकि, भीड़ पर नियंत्रण कायल जे सके। संगहि मंदिर परिसर सँ पूरा बाजार मेँ जगह-जगह काफी संख्या मेँ पुलिस बल तैनात कायल गेल छल। मंदिर परिसर मेँ सेहो दर्जनों महिला आ पुरुष पुलिस बल क' तैनात कायल गेल छल।
मंदिर म' लागल सी.सी.टीवी केँ मॉनीटीरिंग थानाध्यक्ष राकेश कुमार खुद करैत नज़र अएलाह। एसडीओ सह न्यास समिति अध्यक्ष मो. शफीक, डीएसपी सुरेश कुमार, इंसपेक्टर गोपाल मंडल सेहो मंदिरक जायजा लेलन्हि। सहरसा केँ रघुनंदन शर्मा, विवेक कुमार, समस्तीपुर केँ प्रेम पासवान कहला कि ओ सब सपरिवार विगत तीस बरख सँ बाबा कुशेश्वरनाथ केँ पूजा करबाक लेल आबैत छलथि। एहिठाम सच्चा मोन सेँ पूजा केला पर लोगक सभ मनोकामना पूरा होइत छैन्ह।


text:
सम्भाषणम्
नमोनमः।
केचन् प्रश्नार्थकाः सन्ति। किछु प्रश्नार्थक शब्द अछि।
तत्र सप्त प्रसिद्धाः सन्ति। ओतए सात टा प्रसिद्ध छथि।
यथा।
किम्
कुत्र
कति
कदा
कुतः
कथम्
किमर्थम्
अहम् इदानीम् उत्तरं वदामि। हम आब उत्तर बजैत छी।
भवन्तः सर्वेपि एतेषाम् अर्थं जानन्ति। अहाँ सभ सेहो एहि सभक उत्तर जनैत छी।
अहम् उत्तरं वदामि। हम उत्तर बजैत छी।
भवन्तः प्रश्नं पृच्छतु। अहाँ सभ प्रश्न पूछू।
यथा-
रामः पुस्तकं पठति। राम पुस्तक पढ़ैत छथि।
रामः किम् पठति? राम की पढ़ैत छथि।
भवती किम् वदन्त? अहाँ (स्त्रीलिंग) की बजैत छी?
तत कृष्णफलकम्। ओतए कृष्णफलक अछि।
तत किम्? ओतए की अछि।
लखनऊ उत्तरप्रदेशे अछि। लखनऊ उत्तरप्रदेशमे अछि।
लखनऊ कुत्र अस्ति? लखनऊ कतए अछि?
अधिकारी कार्यालये अस्ति। अधिकारी कार्यालयमे अछि।
भवती कुत्र वसति? अहाँ (स्त्रीलिंग) कतए बसैत छी?
अत्र नव बालकाः सन्ति। एतए नौ टा बालक छथि।
अत्र दश दण्डदीपाः सन्ति। एतए दस दण्डदीप अछि।
मार्गे नववाहनानि गच्छन्ति। मार्गमे नौ टा वाहन जाइत अछि।
मम समीपे दश पुस्तकानि सन्ति। हमरा लग दस टा पुस्तक अछि।
भवत्याः गृहे कति जनाः सन्ति? अहाँक (स्त्रीलिंग) लग कैकटा पुसतक अछि?
चत्वारः। चारिटा।
सूर्योदयः प्रातः काले भवति। सूर्योदय प्रातःकालमे होइत अछि।
सूर्यास्त सायंकाले भवति। सूर्यास्त सायंकालमे होइत अछि।
रमेशः दशवादने विद्यालयं गच्छति। रमेश दस बजे विद्यालय जाइत अछि।
भवती कदा पाकं करोति? अहाँ (स्त्रीलिंग) कखन भोजन बनबैत छी?
मित्रः विदेशतः आगच्छति। मित्र विदेशसँ अबैत छथि।
सखी चेन्नईतः आगच्छति। सखी चेन्नईसँ अबैत छथि।
गङ्गा हिमालयतः प्रवहति। गङ्गा हिमालयसँ प्रवाहित होइत छथि।
भवती कुतः मोदकम् आनयति। अहाँ (स्त्रीलिंग) कतएसँ मोदक अनैत छी।
स्वास्थ्यं उत्तमम् अस्ति। स्वास्थ्य उत्तम अछि।
भवत्याः स्वास्थ्यं कथम् अस्ति? अहाँक (स्त्रीलिंग) स्वास्थ्य केहन अछि?
अनीता पाठनार्थं विद्यालयं गच्छति। अनीता पढ़ेबाक लेल विद्यालय जाइत छथि।
अनीता औषधार्थम् औषधालयं गच्छति। अनीता औषधिक लेल औषधालय जाइत छथि।
गृहणी भोजनार्थं पाकशालां गच्छति। गृहणी भोजनक लेल भनसाघर जाइत छथि।
भवती किमर्थं पठति? अहाँ किएक पढ़ैत छी?
भवन्तः एतेषाम् अर्थम् सम्यक ज्ञातवन्तः। इदानीम् भवन्तः माम् प्रश्नं पृच्छन्तु। अहम् उत्तरं वदामि। इदानीं भवतु एकः आगच्छतु। अनन्तरं भवन्तः सर्वे तम् प्रश्नं पृच्छन्तु। राजा उत्तिष्ठतु। भवान् आगच्छतु। इदानीं भवन्तः प्रश्नं पृच्छन्तु। सः उत्तरं वदति।
भवान् कदा निद्रां करोति। अहाँ कखन निद्रा करैत छी।
भवान् कुतः आगच्छति। अहाँ कतएसँ अबैत छी।
भवान् किम खादति। अहाँ की खाइत छी।
भवतः अध्ययनं कथं प्रचलति। अहाँक अध्ययन केहन चलि रहल अछि।
भवान् किमर्थम् गीतं गायति। अहाँ किएक गीत गबैत छी।
भवान् कुत्र वसति। अहाँ कतए बसैत छी।
मञ्जुनाथः गच्छति। मञ्जुनाथ जैत अछि।
गृहं गतवान। गृह गेल।
मञ्जुनाथः गृहं गतवान। मञ्जुनाथ गृह गेल।
मञ्जुनाथः न गतवान। मञ्जुनाथ नहि गेल।
मञ्जुनाथः आगतवान। मञ्जुनाथः आबि गेल।
मञ्जुनाथः उपविष्टवान। मञ्जुनाथ बैसि गेल।
पठति- पठितवान पढ़ैत अछि- पढ़लक
लिखति- लिखितवान लिखैत अछि- लिखलक
करोति- कृतवान करैत अछि- कएलक
अम्बिका पीतवती/पीतवती अम्बिका पिबैत आचि/ पीलक
अम्बिका लिखति/ लिखितवती अम्बिका लिखैत अछि/ लिखलक
अम्बिका गच्छति/ गतवती अम्बिका जाइत अछि/ गेल
अम्बिका आगच्छति/ आगतवती अम्बिका अबैत अछि/ अम्बिका आबि गेल
बालकः गतवान बालक गेल
बालिका गतवती बालिका गेलि
क्रीडितवान/ क्रीडितवती खेलेलक/ खेलेलीह
पृच्छामि- श्रुणोमि पुछैत छी (हम) / सुनैत छी (हम)
वदामि- उक्त्तवान –उक्त्तवती बजइत छी/ बजलहुँ/ बजलीह
अहम् अद्य पश्यामि हम आइ देखैत छी
अहं श्वः द्रक्ष्यामि हम काल्हि देखब
मञ्जुनाथः गमिष्यति मञ्जुनाथ जायत।
वेदवती गमिष्यति वेदवती जयतीह
भवन्तः किम् किम् करिष्यन्ति
अहं काव्यं लेखिष्यामि हम काव्य लिखब
वयं काव्यं लिखिष्यामः हम सभ काव्य लिखब
तस्य नाम ओमः ओकर नाम ओम अछि
ओम उपविशतु ओम बैसू
तस्याः नाम आस्था ओकर नाम आस्था अछि
आस्थे उपविशतु आस्था बैसू
गीतम्
बालोऽहम
वर्ण प्रसारयतु होली आयाति
बालोऽहम जगत् भ्रमयामि
वर्णं स्नेहं सुखं प्रसारयतुम
दुःखेन निवारयतुम गच्छामि।
बालोऽहम जगत् भ्रमयामि।
वाणी मधुरा परन्तु प्रखरा
मेलयतुम उच्चैः स्वरे
शान्तं समृद्धिं उन्नतः मार्गे
सर्वे मिलित्वा गच्छामः
बालोऽहम जगत भ्रमयामि।
(अनुवर्तते)


text:
नेपाल तराई विद्यार्थी नवजागरण संघक तत्त्वावधानमे ईन्जीनियरिंग आ औद्योगिक एक्स्पो शुरू
धरान, सुनसरी। जनवरी ११, २०१८. मैथिली जिन्दाबाद!!
दीर्घगामी विकासक लेल ईन्जीनिरिङ तथा औद्योगिक क्षेत्रक महत्व बुझेबाक उद्देश्य सहित एहि एक्स्पोमे धरानक १३ टा विद्यालय तथा कालेजक सहभागीता मे रोबोटिक तथा ड्रोन प्रतियोगीता, प्रोजेक्ट मोडल प्रतियोगिता, पेपर बिज्र प्रतियोगिता, गेमिङ प्रतियोगिता आदिक संग मैथिली तथा नेपाली भाषाक गीत-संगीत, प्रहसन आदिक प्रस्तुति सेहो कयल जेबाक जनतब एहि एक्स्पोमे सहभागी बिद्यार्थी नेता धीरज बर्मा मैथिली जिन्दाबाद केँ बतौलनि।
इनरुवा नगरपालिकाक मेयर रंजन मेहता, मैथिली गायक तेजू मैथिल सहित विभिन्न तराई-केन्द्रित संघ-संस्थाक समर्थन आ उपस्थिति सँ ई आयोजन पहिल बेर एतेक भव्यताक संग भऽ सकल, एहि सँ ईन्जीनियर विद्यार्थी सब काफी उत्साहित भेल अछि। एहि आयोजन सँ उच्च स्तरक आयोजन पुनः निकट भविष्य मे होयत – सेहो जनतब धीरज बर्मा उपलब्ध करौलनि।


text:
कोलकाता मे डा. अशर्फी झा स्मृति सम्मान सर्जक लक्ष्मण झा सागर केँ समारोहपूर्वक देल गेलनि
कोलकाता सँ राम बाबू सिंह – मैथिली जिन्दाबाद लेल
नवम्बर २७, २०१७. मैथिली जिन्दाबाद!!
डॉ० अमरेश रिसर्च वेलफेयर एजुकेशन फाउंडेसन, कोलकत्ता द्वारा आयोजित डॉ अशर्फी झा “अमरेश” स्मृति मातृभाषा संवर्धन सम्मान-2016 संगहि कवि गोष्ठीक आयोजन 26 नवम्बर रविदिन बड़ाबाजार लाईब्रेरी (आचार्य विष्णुकान्त शास्त्री सभागार) मे शुभारम्भ कएल गेल। प्रो० डॉ विद्यानन्द झा (आई.आई.एम), कोलकत्ता केर अध्यक्षता आओर भाष्कर झाक कुशल मंच संचालनमे मिथिला मैथिलीक हस्ताक्षर समर्पित एवं लब्ध प्रतिष्ठित कवि श्री लक्ष्मण झा “सागर” केँ उपरोक्त सम्मान समारोहपूर्वक प्रदान कएल गेलनि।
सम्मानित स्रष्टा सागर केँ हुनक महत्वपूर्ण साहित्यिक योगदान सँ मैथिली भाषा केँ उत्कर्ष पर पहुँचेबाक लेल प्रशस्ति पत्र तथा नगद एगारह हजार टका प्रदान कएल गेलनि।
समारोह केर विधिवत शुरुआत विश्वम्भर नेवर (निदेशक-ताजा टी. भी. एवं प्रधान सम्पादक दैनिक छपते-छपते) द्वारा उद्घाटन सँ भेल। तत्पश्चात् सम्मानित सर्जक सहित समस्त अतिथिगण महाकवि विद्यापतिक चित्र पर पुष्प अर्पित कएलनि। कुमारी अंजना इस्सर द्वारा गोसाउनिक गीत “जय जय भैरवी” गाओल गेल जे उपस्थित श्रोता एवम् मंचासीन विद्वान्-सर्जक लोकनि केँ मंत्रमुग्ध कय देलक। तदोपरान्त स्वागत भाषण डारवेफ अध्यक्ष प्रो० शंकर झा कएलनि आ संगहि लक्ष्मण झा सागरक मातृभाषा मैथिली मे रचनाधर्मिताक अविरल यात्रा पर चर्च कय अपनहि हाथ सँ पुरस्कार प्रदान कएलनि।
सम्मान समारोह सम्पन्न भेलाक बाद लक्ष्मण झा सागर 1974 केर एकगोट संस्मरण मोन पाड़ैत कहलनि जे कोलकत्ता केर गुप्ता धर्मशालामे सर्व भाषा कवि सम्मेलनक आयोजन भेल रहय जाहिमे मैथिली सँ डॉ वीरेंद्र मल्लिक, सुकान्त सोम आर नवतुरियमे ओ स्वयं आमंत्रित रहथि जेकर अध्यक्षता डॉ अशर्फी झा ‘अमरेश’ कयने छलाह। कविता केर शुरुआत केलखिन सुकान्त सोम आर हुनक कविताक शीर्षक छलन्हि “आगिक बेगरता”। फेर डॉ वीरेंद्र मलिक कविता पढलाह जेकर शीर्षक सेहो “आगिक बेगरता” रहनि आर भाव सेहो लगभग बरोबरि आ हिनकर कविताक शीर्षक रहन्हि “मैथिली आन्दोलनक दूटा छेपक”। कवि गोष्ठी खतम भेलाक बाद अपन अध्यक्षीय भाषण मे सभाध्यक्ष अशर्फी झा बजलाह जे आगिक बेगरता तँ अछिए जेकरा नकारल नैS जा सकैछ कारण आगि आन्दोलनक एकगोट विम्ब होएछ, परञ्च ई युवा बालक जिनका सबकेँ श्रृंगार रसक रचना करबाक चाही से मैथिली आन्दोलन लेल रचना कय रहल अछि से नीक लागल आ कोलकाताक मिथिला-मैथिलीक भविष्य लेल सुन्नर संकेत अवश्य बुझना जाएत अछि। एहि प्रकरण केँ मोन पाड़ैत सम्मानित स्रष्टा सागर ईहो बजलाह जे हुनकहि प्रेरणा सँ हिनकर साहित्यिक एवं अभियानक अविरल यात्रा जे शुरू भेल से आइ धरि निर्वाध चलि रहल अछि। “हमर सौभग्य जे आई हुनकहि स्मृतिमे सम्मान भेट रहल अछि से वास्तवमे आर्शीवाद स्वरूप अखनहुँ प्रेरित कS रहल अछि आ भविष्यमे सेहो होयत रहब।” – सागर सम्मान प्रति आभारक शब्द प्रकट केलनि।
मुख्य अतिथि डॉ रामकुमार मुखोपाध्याय केर वक्तव्यक अलावे विशिष्ट अतिथि मैथिलीक प्रसिद्ध साहित्यकार राम लोचन ठाकुर, समाजसेवी तथा बहु्आयामी सर्जक अशोक झा अपन-अपन वक्तव्य रखलाह जेकर मुख्य केंद्रविन्दु वर्तमान परिप्रेक्षमे मिथिला-मैथिलीक समकालीन स्थिति आ ओकर निदानक वृतान्त वर्णन कयल गले छल । मैथिली भाषाक महानगर तँ महानगर गामोघर मे कोना अपनहिसँ उपेक्षित भ रहलैए आ कोलकता मे मैथिली भाषी बहुतायत अछि तँ स्कूल कॉलेज में पढाउनी होय ताहि पर सेहो विमर्श भेल। हिंदी अंग्रेजी कोना मैथिली पर भारी पड़ि रहलैए आ जिम्मेबार कोना हम स्वयं छी, आ ओकर निदान कयल जाय एहि तरहक अन्तर्मनक हजारो सरोकार पर खूब चर्च भेल। अछैत हजारो हजार संस्था मोनमे कचोट जे बेसी किछु भऽ नहि रहल अछि से कोना एकजुट भऽ जनानंदोलन कयल जा सकत ताहि दिशा मे प्रयासक आवश्यकता पर सब कियो जोर देलनि।
दोसर सत्र कवि गोष्ठीक भेल जाहिमे सहभागी कवि लोकनिक नाम अहि प्रकारे अछि प्रो० विद्यानन्द झा, नवोनारायण झा, उज्ज्वल झा, शम्भू नाथ मिश्र, कामेश्वर झा “कमल”, संजय ठाकुर, अमरनाथ भारती, डॉ अनमोल झा, रामबाबू सिंह मधेपुर, विजय इस्सर, शैल सागर, रूपा चौधरी, रुपेश त्योथ, लखनपति झा, नवोनाथ झा, विनय भूषण ठाकुर, मणिकांत झा, हास्य व्यंग्य केर प्रख्यात कवि जय प्रकाश जनक, अशोक झा आओर भास्कर झा भास्करानन्द आदि कविवर लोकनिक समयक विषय पर कविता पढ़ल गेल। दिल्ली सँ पहिल बेर कोलकाता धरिक यात्रा करैत एहि महत्वपूर्ण समारोह मे सहभागी बनि हमरा सहित समारोहक समस्त साक्षी बननिहार मिथिला-मैथिलीक हस्ताक्षर, साहित्यकार, नाटककार, कथाकार, कवि समागम सँ सब लाभान्वित भेलाह। आयोजनकर्ता प्रो० श्रीशंकर झा द्वारा एहेन भव्य आयोजन हेतु धन्यवादक संग आभार प्रकट सेहो सब कयलन्हि।


text:
मुजफ्फरपुर । मुजफ्फरपुर आ दरभंगा मे घर स निकलल गंदा पाइन शहर क सड़क, गली आ मोहल्ला मे जमा भ आब शहरक रूप नहि खराब करत। सीवरेज सिस्टम क जरिए गंदा पाइन क ट्रीटमेंट करि ओकर इस्तेमाल कृषि कार्य मे होएत। एशियन डेवलपमेंट बैंक मुजफ्फरपुर क संग दरभंगा मे सेहो एहि योजना कए लागू करबा मे जुटल अछि। बिहार अरबन डेवलपमेंट कार्यक्रम क तहत एहि योजना पर केवल मुजफ्फरपुर मे 2.5 अरब टका खर्च होएत। एहि ठाम योजना क डीपीआर तैयार भ रहल अछि। ट्रीटमेंट प्लांट स्थापित करबा लेल जमीन ताकल जा रहल अछि। एहि योजना कए अंजाम तक पहुंचेबा लेल शहर क दौरा पर आयल बीयूडीपी क सोशल डेवलपमेंट स्पेशलिस्ट एस बेलियप्पा प्रभारी नगर आयुक्त अरुण कुमार सिंह स भेंट करि योजना पर विचार विमर्श केलथि आ ट्रीटमेंट प्लांट क स्थापना पर निगमकर्मी स सेहो गप केलथि। ओ कहलथि जे घर सब स निकलल गंदा पाइन छोट पैघ पाइप क कनेक्शन क माध्यम स ट्रीटमेंट प्लांट तक पहुंचत आ फेर ट्रीटमेंट भेलाक बाद ओ कृषि कार्य मे उपयोग क लेल उपलब्ध भ जाएत।
मुख्य पृष्ठ समाचार 2.5 अरब खर्च क सुधरत मुजफ्फरपुर क सीवरेज सिस्टम


text:
तल्लीताल हल्द्वानी 31 जुलाइ:- तल्लीताल के हल्द्वानी रोड लग माँ वैष्णोदेवी मंदिर के पासक शशि होटल में भोरे भोरे पौने पाँच बजे एक टा तेंदुआ खिरकीक शिशा तोइर क होटल के रूम में घुशी गेल जतय एक नव दंपति अपन गहरा नींद में सुतल रहैथ बता दी की ओहि दम्पत्तिक बियाह बीतल किछ समय पहिने भेल छल,तेंदुआ के अबैक आवाज सुनी दंपति के नींद खुजल त सामने तेंदुआ देखेल ओकर बाद दम्पति कहुना क कम्बल ओढ़ी क ओकर गतिबिधि पर नजर बनेने छलाह आ तेंदुआ रूम में चहलकदमी क रहल छल आ एक बेर खिरकी के पास बाहर निकलै लेल आयल त सरक पर लोक देखेलै फेर वापस रूम में आयल आ गलती स बाथरूम में चैल जेल तखने दंपत्ति उठल आ फट स बाथरूम के दरबज्जा बंद क ज होटल प्रबंधक के सुचना देलक फेर सुचना भेटैत बन बिभागक कर्मी एलाह लेकिन ताबत तक तेंदुआ बाथरूम के खिरकी तोइर जंगल दिस भागी गेल छल.
मेरठ के निवासी पर्यटक सुमित राठौर आ हुनक पत्नी शिवानी होटल शशि में रूम संख्या 235 में ठहरल छलाह आ सुमित बतेलैन्ह जे पौने पाँच बजे रूम के शिशा टुटल आ जाबत किछु समझी ताबत सामने तेंदुआ नजैर आयल ओ तेंदुआ करीब सवा साल के छल आ माँ वैष्णो देवी के कृपा स जान बचल.


text:
पूर्णिया। 08 जुलाई। बिआह के मंडप म' दूल्हा आओर दुल्हन स्वच्छ भारत अभियान आओर पर्यावरण केँ रक्षा करबाक सपत संग आठम फेरा लेलनि। आठम फेरा लेबाक बाद ओहिठाम उपस्थित लोग सभक बिच कैको तरहक चर्चा होमे लागल। जखन सभके असलियत के पता चलल तेँ सभकियो दूल्हा - दुल्हनकेँ खूब प्रसंसा केलनि।
बिआह के बारे म' बताओल जे रहल अछि कि 3 जुलाई क' पूर्णिया के रवि रंजनकेँ बिआह मधेपुरा के मुरलीगंजक गुड़िया सँ भेलनि। रवि रंजन कहलनि कि ओ अपन बिआह के कार्ड सेहो सफेद रंगक छपेना छला जे सादगी आओर स्वच्छता केँ प्रतीक थीक।
होटल मैनेजमेंट के नौकरी क' रहलरवि रंजन क' एहि बातक प्रेरणा गुजरात के अपन एक मित्र सँ भेटलैन्ह। बिआह स्थल पर स्वच्छता सँ सम्बंधित कैको स्लोगन सेहो लगाओल गेल। एहि बातक जानकारी रवि अपन होमै बला पत्नी आओर सासुर पक्ष क' सेहो द' देना छल कि सादगी के संग - संग आठम फेरा लेबा पड़त जे पर्यावरण के सुरक्षा आओर स्वच्छता के प्रतीकक रूप म' होएत।


text:
केंद्रीय मंत्री के खिलाफ वारंट
चुनाव आचार संहिता उल्लंघन के एकटा मामला मे केंद्रीय गृह राज्यमंत्री शकील अहमद के खिलाफ गिरफ्तारी वारंट जारी कएल गेल अछि. ई वारंट दरभंगा के एकटा कोर्ट सं जारी कएल गेल. शकील अहमद जी पर केवटी प्रखंड के खिरमा हाई स्कूल मे प्रैक्टिकल परीक्षा के दौरान सभा करि आदर्श चुनाव आचार संहिता के उल्लंघन करय के मामला अछि. एहि मामला मे चुनाव आयोग के निर्देश पर दरभंगा के जिलाधिकारी अरूण कुमार आओर पुलिस अधीक्षक पंकज दराद के ट्रांसफर आओर अनुमंडल अधिकारी रामेश्वर भगत के निलंबित करि देल गेल छल. शकीलजी के मामला मे कोर्ट सं निलंबित अनुमंडल अधिकारी रामेश्वर भगत... केवटी के बीडीओ सह सीओ रवींद्र रावत और कार्यापालक अभियंता सत्यनारायण पंडित के खिलाफ सेहो गिरफ्तारी वारंट जारी कएल गेल. 18 मार्च के एहि मामला मे केंद्रीय गृह राज्य मंत्री के संग आओर लोक के खिलाफ प्राथमिकी दर्ज कएल गेल छल. ओना बाद मे केवटी थाना के थानाध्यक्ष मो. सनाउल्लाह सभ के जमानत द देलखिन्ह.
1 comment:


text:
डीएम द्वारा स्कूल सभ म' शैक्षणिक माहौल तैयार करबाक, प्रतिभावान छात्र-छात्रा सभ केँ आगू आनब आर हुनका सभ केँ ससमय समुचित मार्गदर्शन उपलब्ध करेबाक उद्देश्य सँ महोत्सव के अवसर पर महिषी म' सरकारी विद्यालय सभ म' अध्ययनरत छात्र- छा़त्रा सभक लेल क्विज एवं लिखित परीक्षा आयोजित करबाक बात कहल गेल। एहि प्रतियोगिता म' वर्ग 6 से 10 तक के पाठ्यक्रम केर आधार पर विज्ञान, सामाजिक-विज्ञान एवं सामान्य ज्ञान के वस्तुनिष्ठ प्रश्न पुछल जायत। जिलाधिकारी सभ प्रखंडक शिक्षा पदाधिकारि सभ क' विषयवार एक- एक सौ वस्तुनिष्ठ प्रश्नावली 16 सितम्बर तक अनिवार्य रुप सँ उपलब्ध करेबाक निर्देश देलन्हि।
क्विज प्रतियोगिता लेल आयोजित बैसार म' डीआईओ एनएन मिश्रा प्रश्न पत्र तैयार करबाक आर क्विज केँ विभिन्न नियम के बारे म' विस्तार सँ जानकारी देलन्हि। डीएम अप्पन स्कूली जीवनक अनुभव सभ सँ सांझा करैत कहला कि स्कूल म' अनुभवी शिक्षक व अप्पन वरिष्ठ संगी सभक संपर्क म' रहीकेँ बुलंदि तक पहुँचल जे सकैत अछि। आगा ओ प्रखंड स्तर पर बच्चा सभक चयन करि 26 सितम्बर तक सूची उपलब्ध करेबाक निर्देश सभ बीईओ क' देलन्हि।
उग्रतारा महोत्सव म' सभ प्रखंड सँ चयनित अंडर 17 बरख के छात्र/छात्रा सभक टीम हेतु कबड्डी आर वॉलीबाल प्रतियोगिता केर आयोजन सेहो कराओल जायत संगहि एथलेटिक्स के तहत 100 मीटर दौड़ आयोजित कायल जायत। बैसार म' वरीय उपसमाहर्ता भीम प्रसाद, डीपीआरओ बिन्दुसार मंडल एवं शिक्षा विभाग के अधिकारी गण उपस्थित छलाह।
एकरो पढ़ी : ऐतिहासिक 'श्री उग्रतारा महोत्सव' एहि बरख 2 अक्तूबर सेँ 4 अक्तूबर धरी मनाओल जायत


text:
' विदेह ' ६० म अंक १५ जून २०१० (वर्ष ३ मास ३० अंक ६०) एहि अंकमे अछि:-
३.२.. कामोद झा - केओ नई २.लालबाबु कर्ण - जन्मभूमि ३. मनोज झा मुक्ति - देखावटी छोडिदे
विदेह ई-पत्रिकाक सभटा पुरान अंक ( ब्रेल , तिरहुता आ देवनागरी मे ) पी.डी.एफ. डाउनलोडक लेल नीचाँक लिंकपर उपलब्ध अछि। All the old issues of Videha e journal ( in Braille, Tirhuta and Devanagari versions ) are available for pdf download at the following link.
मैथिली देवनागरी वा मिथिलाक्षरमे नहि देखि/ लिखि पाबि रहल छी , (cannot see/write Maithili in Devanagari/ Mithilakshara follow links below or contact at ggajendra@videha.com) तँ एहि हेतु नीचाँक लिंक सभ पर जाऊ। संगहि विदेहक स्तंभ मैथिली भाषापाक/ रचना लेखनक नव-पुरान अंक पढ़ू।
http://devanaagarii.net/
http://kaulonline.com/uninagari/ ( एतए बॉक्समे ऑनलाइन देवनागरी टाइप करू , बॉक्ससँ कॉपी करू आ वर्ड डॉक्युमेन्टमे पेस्ट कए वर्ड फाइलकेँ सेव करू। विशेष जानकारीक लेल ggajendra@videha.com पर सम्पर्क करू।)( Use Firefox 3.0 (from )/ Opera/ Safari/ Internet Explorer 8.0/ Flock 2.0/ Google Chrome for best view of 'Videha' Maithili e-journal at WWW.MOZILLA.COM ) http://www.videha.co.in/ . Go to the link below for download of old issues of VIDEHA Maithili e magazine in .pdf format and Maithili Audio/ Video/ Book/ paintings/ photo files. विदेहक पुरान अंक आ ऑडियो/ वीडियो/ पोथी/ चित्रकला/ फोटो सभक फाइल सभ (उच्चारण , बड़ सुख सार आ दूर्वाक्षत मंत्र सहित) डाउनलोड करबाक हेतु नीचाँक लिंक पर जाऊ।
VIDEHA ARCHIVE विदेह आर्काइव
भारतीय डाक विभाग द्वारा जारी कवि , नाटककार आ धर्मशास्त्री विद्यापतिक स्टाम्प। भारत आ नेपालक माटिमे पसरल मिथिलाक धरती प्राचीन कालहिसँ महान पुरुष ओ महिला लोकनिक कर्मभूमि रहल अछि। मिथिलाक महान पुरुष ओ महिला लोकनिक चित्र ' मिथिला रत्न ' मे देखू।
गौरी-शंकरक पालवंश कालक मूर्त्ति , एहिमे मिथिलाक्षरमे ( १२०० वर्ष पूर्वक) अभिलेख अंकित अछि। मिथिलाक भारत आ नेपालक माटिमे पसरल एहि तरहक अन्यान्य प्राचीन आ नव स्थापत्य , चित्र , अभिलेख आ मूर्त्तिकलाक़ हेतु देखू ' मिथिलाक खोज '
मिथिला , मैथिल आ मैथिलीसँ सम्बन्धित सूचना , सम्पर्क , अन्वेषण संगहि विदेहक सर्च-इंजन आ न्यूज सर्विस आ मिथिला , मैथिल आ मैथिलीसँ सम्बन्धित वेबसाइट सभक समग्र संकलनक लेल देखू " विदेह सूचना संपर्क अन्वेषण"
विदेह जालवृत्तक डिसकसन फोरमपर जाऊ।
" मैथिल आर मिथिला" (मैथिलीक सभसँ लोकप्रिय जालवृत्त) पर जाऊ। १. संपादकीय अरकान :
अरकान सामिल पूर्णाक्षर: फ – ऊ – लुन U ।। फा – इ – लुन। U । मफा – ई – लुन U ।।। मुस – तफ – इ – लुन ।। U । फा – इ – ला – तुन । U ।। मु – त – फा – इ – लुन UU । U । मफा – इ – ल – तुन U । UU । मफ – ऊ – ला – तु ।।। U
सभ पूर्णाक्षरी घटक मारते रास प्रकार।
१० पूर्णाक्षरी(सालिम) अराकानसँ १९ बहर आ से दू प्रकारक:
मुफरद बहर माने रुक्नक बेर-बेर प्रयोगसँ।सात सालिम(पूर्णाक्षरी)बहर , संगीत शब्दावलीमे एकरा शुद्ध कहि सकै छी।सभ पाँतीमे २-८ बेर दोहरा कऽ शेरमे ४-१६ रुक्नी बहर बनत। ४ रुक्नक बहर- मुरब्बा ६ रुक्नक बहर- मुसद्दस ८ रुक्नक बहर- मुसम्मन / मुफ़रद(विशुद्ध) आठ – रुक्न , छह रुक्न आ चारि – रुक्नक सालिम बहर
हजज :-आठ – रुक्न म फा ई लुन ( U ।।।) – चारि बेर/ छः – रुक्न म फा ई लुन (U ।।।) – तीन बेर/ चारि – रुक्न म फा ई लुन ( U ।।।) – दू बेर
रजज़ आठ – रुक्न मुस तफ इ लुन (।। U ।) – चारि बेर/ छः – रुक्न मुस तफ इ लुन ( ।। U ।) – तीन बेर/ चारि – रुक्न मुस तफ इ लुन (।। U ।) – दू बेर/
रमल आठ – रुक्न फा इ ला तुन (। U ।।) – चारि बेर/ छः – रुक्न फा इ ला तुन ( । U ।।) – तीन बेर/ चारि – रुक्न फा इ ला तुन (। U ।।) – दू बेर
वाफ़िर आठ – रुक्न म फा इ ल तुन ( U । UU ।) – चारि बेर/ छः – रुक्न म फा इ ल तुन (U । UU ।) – तीन बेर/ चारि – रुक्न म फा इ ल तुन ( U । UU ।) – दू बेर
कामिल आठ – रुक्न मु त फा इ लुन ( UU । U ।) – चारि बेर/ छः – रुक्न मु त फा इ लुन (UU । U ।) – तीन बेर/ चारि – रुक्न मु त फा इ लुन ( UU । U ।) – दू बेर
मुतकारिब आठ – रुक्न फ ऊ लुन ( U ।।) – चारि बेर/ छः – रुक्न फ ऊ लुन ( U ।।) – तीन बेर/ चारि – रुक्न फ ऊ लुन ( U ।।) – दू बेर
मुतदारिक आठ – रुक्न फा इ लुन (। U ।) – चारि बेर/ छः – रुक्न फा इ लुन (। U ।) – तीन बेर/ चारि – रुक्न फा इ लुन (। U ।) – दू बेर
एहि सभक मारते रास अपूर्णाक्षरी रूप सेहो।
मुरक्कब बहर: दू प्रकारक अरकानक बेर-बेर अएलासँ १२ सालिम बहर , संगीतक भाषामे मिश्रित। तीन तरहक- ४ रुक्नक बहर , ६ रुक्नक बहर , ८ रुक्नक बहर / मुरक्कब ( मिश्रित) पूर्णाक्षरी (सालिम) बहर
१२ टा – तवील , मदीद , मुनसरेह , मुक्तज़ब , मज़ारे , मुजतस , ख़फीफ , बसीत , सरी – अ , जदीद , क़रीब , मुशाकिल
मुक्तजब (अपूर्णाक्षरी आठ रुक्न):फ ऊ लु U । U फै लुन U । फ ऊ लु U । U फै लुन। ।
मज़ारे (अपूर्णाक्षरी आठ रुक्न):मफ ऊ लु । । U फा इ ला तु । U । U म फा ई लु U । । U फा इ लुन। U । फा इ ला न। U । U
मुजतस (अपूर्णाक्षरी आठ – रुक्न):म फा इ लुन U । U । फ इ ला तुन U U । । म फा इ लुन U । U । फै लुन। ।
ख़फीफ़ (अपूर्णाक्षरी छः रुक्न):फा इ ला तुन । U । । म फा इ लुन U । U । फै लुन। । फ इ लुन U U ।
मुज़ाहिफ अरकान अपूर्णाक्षर :फ – इ – लुन UU । मफा – इ – लुन U । U । फ – इ – ला – लुन UU ।। म – फा – ई – लु U ।। U मुफ – त – इ – लुन । UU । फ – ऊ – लु U । U मफ – ऊ – लु ।। U मफ – ऊ – लुन ।।। फै – लुन ।। फा । फ – अल् U । फ – उ – ल् U । U फा अ । U फा इ लुन । U । फ ऊ लुन U । ।
आब एक धक्का फेरसँ मैथिलीक उच्चारण निर्देश आ ह्रस्व-दीर्घ विचारपर आउ।
जेना कहल गेल रहए जे अनुस्वार आ विसर्गयुक्त भेलासँ दीर्घ होएत तहिना आब कहल जा रहल अछि जे चन्द्रबिन्दु आ ह्रस्वक मेल ह्रस्व होएत।
माने चन्द्रबिन्दु+ह्रस्व स्वर= एक मात्रा
संयुक्ताक्षर: एतए मात्रा गानल जाएत एहि तरहेँ:-
क्ति= क् + त् + इ = ०+०+१= १
क्ती= क् + त् + ई = ०+०+२= २
आब आउ किछु आर शब्दपर:
जेना आएल , हएत , हैत
आब हैतकेँ हएत लिखब बेशी वैज्ञानिक अछि कारण हैतकेँ ह + ऐ + त पढ़ल जएबाक खतरा अछि (दोषपूर्ण)। आ ताहि रूपमे आएल क उच्चारण होएत
अ + ऐ + ल = १ + २ + १
तँ आएल = २ + १ + १ = ४
तहिना आओत क उच्चारण होएत
अ +औ + त= १ + २ + १
तँ आओत = २ + १ + १
हएबाक= १+२+२+१
होएबाक= २+१+२+१ (ओ क बाद ए क मान ह्रस्व)
हेबाक= २+२+१
नञि= १+१
नै= २
नहि=१+१
सएह= १+२+१ (ग्राह्य)
सैह= २+१ (दोषपूर्ण उच्चारण)
तखन निअम भेल: दीर्घक बाद “ ए ” वा “ ओ ” क गणना १ मात्रा होएत।
आब पाँती वा पाँति खण्डक अन्तिम वर्णपर आउ।
एकरा लय मिलेबाक दृष्टिसँ हलन्तयुक्त रहलापर “ एक ” आ लघु रहलापर दीर्घ “ दू ” मात्रा लऽ सकै छी , मुदा से अपवादस्वरूप आ आवश्यकतानुसार , आपद् रूपमे।
जेना मनोज- एकर उच्चारण होइत अछि-
म+नो+ज्
मुदा संबोधनमे
म+नो+ज+अ+अ
तखन निअम भेल:
मैथिलीमे स्युक्ताक्षरमे हलन्तक अस्तित्वक अनुसार गणना होएत। मुदा जतए हलन्तयुक्त वर्णसँ पाँती वा पाँती खण्डक समापन होएत ततए हलन्तयुक्तकेँ एक मात्राक गणना लय मिलानी लेल कऽ सकै छी। संगहि लय मिलानी लेल पाँती वा पाँती खण्डक अन्तिम वर्ण ह्रस्व रहलापर ओकरा दीर्घ बुझि मात्रा गणना कऽ सकै छी।
क्ष= क् + ष= ०+१
त्र= त् + र= ०+१
ज्ञ= ज् + ञ= ०+१
श्र= श् + र= ०+१
स्र= स् +र= ०+१
शृ =श् +ऋ= ०+१
त्व= त् +व= ०+१
त्त्व= त् + त् + व= ० + ० + १
ह्रस्व + ऽ = १ + ०
अ वा दीर्घक बाद बिकारीक प्रयोग नहि होइत अछि जेना दिअऽ आऽ ओऽ (दोषपूर्ण प्रयोग)। हँ व्यंजन+अ गुणिताक्षरक बाद बिकारी दऽ सकै छी।
ह्रस्व + चन्द्रबिन्दु= १+०
दीर्घ+ चन्द्रबिन्दु= २+०
जेना हँसल= १+१+१
साँस= २+१
बिकारी आ चन्द्रबिन्दुक गणना शून्य होएत।
जा कऽ = २+१
क् =०
क= क् +अ= ०+१
किएक तँ क केँ क् पढ़बाक प्रवृत्ति मैथिलीमे आबि गेल तेँ बिकारी देबाक आवश्यकता पड़ल , दीर्घ स्वरमे एहन आवश्यकता नहि अछि।
आब आउ बहरे मुतकारिबमे एकटा गजल कही:
बहरे मुतकारिब:- सभ पाँतिमे पाँच-पाँच वर्णक संगीत-शब्द चारि बेर एहि क्रममे:
U । । अरकान सामिल पूर्णाक्षर
आब मैथिलीमे विभक्ति सटलासँ कनेक सुविधा अछि , तैयो शब्दक संख्या चारिसँ बेशी राखि सकै छी मुदा ह्रस्व दीर्घक क्रम वएह राखू।
फ – ऊ – लुन U ।।
फ – ऊ – लुन फ – ऊ – लुन फ – ऊ – लुन फ – ऊ – लुन
फ – ऊ – लुन फ – ऊ – लुन फ – ऊ – लुन फ – ऊ – लुन
गजेन्द्र ठाकुर
ggajendra@videha.com
कॉंपी राइट- लेखकक ज्येष्ठ पुत्र सुरेश मंडल उपन्यास
जीवन संघर्ष जगदीश प्रसाद मंडल
कातिकक अनहरिया। रौदियाह समए भेने जेठेक रौद जेकॉं रौदो कड़गर होएत। तइ परसँ जनमारा उम्मस। जहिना छींच स्नान माने िछच्चासँ देह सिक्त करबामे देहपर पािनक टघार होइत तहिना पसीनासँ होइत। दस बजेक बाद बाध-बोन िदस ऑंिख नहि उठाओल जाइत , तते झड़क। मुदा घरोमे चैन कहॉं ? माथक पसेना नाकपर होइत टप-टप खसैत। देहक बस्त्रसँ गंध अबैत। औल-बौल करैत सभक मन। आठमे दिन दियारी छी तहूमे काली-पूजा करैक विचार सेहो सौँसे गौवाँ मिलि कऽ कए लेलनि। दुनू अमबसिये िदन होएत। ओना अदौसँ दिवाली एक दिने पावनि होइत आएल अछि मुदा , काली-पूजा धूम-धामसँ मनबैक विचार भेने, पॉंचो दिन सभ अपन-अपन अंगनोमे दीप जरबैक विचार कए लेलनि। आठमे दिन पावनि तेँ सात-दिनक पेसतरे घर-अंगनाक टाट-फड़क सरिऔनाइ, छाउर-गोबरक ढेरी हटौनाइ, दुआर-दरवज्जासँ लऽ कऽ अपन-अपन घर लगक बाटकेँ छिलनाइ-बनौनाइ, कनिये काज अछि। तइपर सँ आन-आन गामसँ अबैत सड़को सभकेँ तँ अपना सीमान धरि मरम्मत करै पड़त की ने। मुदा गुण अछि जे रौदी भेने खेत-पथारमे काज नहि अिछ। जँ रहितै तँ सभक लटैक जैतै। काली-पूजाक पैघ आयोजनक विचार अछि तेँ काजोक भरमार अछिये। लोकक उत्साहे तेहन अछि जे कोिढ़लो बोझसँ हल्लुक बुिझ रहल अछि। मालो-जालक भार सभ स्त्रीगणेपर छोिड़ देलनि। सभ िकछु होइतहुँ आ रहितहुँ मुँहक चुहचुहीमे सेब-तड़क छन्हि। कारण धानक खेतीमे गामक किसान बँटा गेल छथि। ओना खेतक बुनाबटि सेहो तेहन अछि जे बँटाएब स्वाभाविके अछि। अधिक ऊँच, मध्यम ऊँच, नीच आ अधिक नीच रूपमे गामक खेत अछि। जहिसँ पानि आ रौदक एक रंग असर नहि होएत अछि। जेकर सद््य: प्रभाव उपजापर पड़िते अछि। गामक किसानो बॅटा गेल छथि। जनिका मध्यम आ ऊँच खेत छन्हि हुनका लेल गरमा धानक खेती उपयोगी छन्हि। , मुदा जिनकर खेत नीच अधिक नीच छन्हि जहिमे शुरू बर्खासँ अगहन-पूस धरि पानि जमल रहैत अछि ओिह खेतक लेल अगहनिये धानक खेती उपयोगी अछि। ओना बैचारिक भेद सेहो अछि। अखनो गरमा धानकेँ अशुद्ध बुझल जाइत अछि। जहिसँ िकछु गोटे विरोध स्वरूप कम उपजा खुशीसँ पबैत छथि। आइ धरि बँसपुरामे ने कहियो कोनो होम-यज्ञ भेलि आ ने कोनो तेहन दसगरदा उत्सवे। जहिसँ परोपट्टा लोक बँसपुराबलाकेँ अधरमी सेहो बुझैत अछि। ओना गाम मेहनती किसान-बोनिहारक छी। गाममे एक्कोटा कम्पनीक एजेंट, चोर-डकैत, ठक-फुसियाह नहि अछि। मुदा तेँ िक बँसपुराबला धर्मक काज नहि करैत छथि, बखूबी करैत छथि। साले-साले महावीरजी स्थानमे अष्टयामक संग रामनवमी मनवितहि छथि। समए नीक होउ िक अधला मुदा उत्सवमे बाधा नहि होइत, भलेहीं नहि पान तँ पानक डंटियोसँ काज चलितहि अछि। तेकर अतिरिक्तो बेकता-बेकती भनडारा, अगहनमे जनार, अासीनमे सलहेसक पूजा इत्यादि होइतहि अछि। रौदी सबहक मनकेँ हौड़ि रहल छन्हि। मुदा तइओ मनमे नव उत्साह जगले छन्हि। भिनसरसँ लऽ कऽ खाइ-पीबै राति धरि सभ पूजेक माने कालिये पूजाक कोनो नहि कोनो काजो करैत , नहि तँ पूजेक जुित-भॉंतिक विचार करितहि छथि। डिहवारो स्थानक चलती आिब गेल। स्थानक सौँसे आंगनकेँ चिक्कनि मािटसँ दुनू सॉंझ नीपलो जाइत अछि जे जनिजाित माने गामक पुतोहू आ ढेरबा बेटी जाति सभ कमसँ कम पॉंचटा उचिती-विनती सुनवितिह छन्हि। कुमारि भोजन तँ पावनि दिन हएत। मुदा अनेको तरहक सुगंध अगरबतीक माध्यमसँ लगितिह छन्हि। कोना नहि लगतनि ? पहिले-पहिल गाममे पॉंच दिनक मेला देलनि अिछ। रंग-विरंगक दोकानमे रंग-विरंगक बस्तुक बिकरी गाममे होएत। सभ अपन-अपन जिनगीक अनुरूप कीनबो करत। मेलाक प्रति लोकक मन एते उड़ि गेल अिछ जे ने आन काज आ ने आन गप करैत नीक लगैत। घरक सोलहन्नी भार स्त्रीगणेपर पड़ि गेलनि। मुदा तरे-तर रोगक एकटा कीड़ी फड़ि गेल। ओ कीड़ी ई जे खिस्सकरक चलती आबि गेल। सुनिनिहारक कमिये नहि। बूिढ़-बुढ़ानुससँ लऽ कऽ धिया-पूजा धरि। खिस्सकरो रंग-विरंगक , िकयो कालीकेँ समएक गति बुझि बजैत तँ कियो महादेवक छातीपर पएर देव कहैत। जहिना अपन खेत छोिड़ िकसान वसंत पंचमी दिन एक्के परतीकेँ बेरा-बेरी जोतैत तहिना कालियोक चर्च करैत। अदौसँ दिवाली एक दिना पावनि होइत आएल अिछ। मुदा एक लाटेमे गोधन पूजा , भरदुितया दवातक पूजा सेहो होइत आएल अछि। तहिपर सँ पॉंच दिनक काली पूजाक मेला सेहो होएत। गाममे गहगट मचि जाएत। बिना ब्लीचिंग पाउडर छिटने पेशावक गंध मेटाएत। दोहरी पूजा भेने जेहने सबहक मनमे खुशी होइत तेहने काजक तबाही सेहो। एक लखाइत दस-बारह िदन खटब असान नहि। के बीमार पड़त, ककरा रद-दस्त हेतइ तकर कोन ठेकान। तहूमे धिया-पूजा अकड़-धकड़ खेबे करत। रोकने थोड़े मानत। तइपर सँ भरि राति नाचो-तमाशा देखवे करत। सोचिनिहार सभकेँ तरे-तर सोगो होइत। ततवे नहि आरो सोग सभ एकाएकी मनमे अबैत जाइत। एक तँ ओहिना दिल्ली-कलकत्ता दुआरे भाए-बहीनिक पावनि भरदुतिया रोगा गेल अछि तइपर सँ गामक मेला। जँ पूजाक हकारो देल जाएत तँ के ऐहन अभागल होएत जे लक्ष्मी पूजा छोिड़ आओत। भलेहीं उक पुरूखे फेड़त मुदा, तम्मा तरमे दूिब, पाइ िसरा आगू तँ जनिजातिये रखै छथि। ओ पुरूख कोना करताह। ऐहन पावनि छोड़व कते उचित होएत। मुदा गामक मेला सबहक मनकेँ िबरड़ोक झोंक जेकॉं उड़बैत। तेँ नीक-अधलापर नजरि ककरो टिकहि नहि दइत। कातिकक जरैया बोखार आ पेट-झरी पर नजरि ककरो जेबे नहि करैत। सभ उन्मत। सभ बेहाल। जहिना फगुआ दिन भॉंग पीबि गाममे नचैत अछि तहिना सभ घरसँ गाम-धरिक काजक पाछू नचैत। जहिना घरक ओलतीक पानि टधरि कऽ अंगनासँ निकलैत-निकलैत पानिक बेग बनि पोखरि पहुँच जाइत तहिना व्यक्ति ससरि कऽ समाजमे मिलि रहल अछि। गाममे काली-पूजा िकऐक होएत ? जे एते दिन नहि भेल ओ एहि सालसँ िकऐक होएत ? अनेरे खर्चाक उतड़ी गौँवा गरदनिमे पहिरए लेल िकऐक तैयार भऽ गेल ? तेकर कारण ई अछि जे बँसपुरासँ कोसभरि सटले सिसौनीमे पच्चीसो वर्ख उपरेसँ दुर्गा-पूजा होइत अबैत अछि। चरि कोसीक लोक दुर्गा-पूजा देखए सिसौनी अबैत छथि। गामेक नहि आनो-आनो गामक स्त्रीगण दुर्गा-स्थानमे सॉंझो िदअए अबैत छथि। कुमारि भोजन सेहो करबैत छथि। कबुलाक छागर सेहो चढ़बैत छथि। बलि-प्रदानमे सिसौनीक जोड़ा जिलामे नहि अछि। दुर्गा-पूजा होइसँ एक महीना पहिनहिसँ बकरी पोसिनिहारक चलती आिब जाइत। तहूमे एकरंगापर तँ डाक-डकौबलि भऽ जाइत। ततबे नहि , पाठ केनिहार सभ सेहो अभ्यास करए लगैत। गाममे दुर्गा-पूजाक समए परीक्षाक समए बनि जाइत। जे बेसीठाम सम्पूट पाठ केलनि ओ िडस्टिंगसनक संग फस्ट डिवीजन घोषित होइत छथि। आमदनियो नीक आ डिपलोमो नमहर। कतवो िकयो अभ्यास करति मुदा, छन्ठे पंडीजी फस्ट करताह, ई सबहक मन बीस सालक अनुभवसँ मानैत आएल छन्हि। हद छथि ओहो। एक तँ ओहिना तेज वोली छन्हि तइपर सँ तते स्पीडमे धड़ै छथि जे चौपाइक पहिल शब्द आ अंतिमो शब्द सुनि पएब िक नहि ? ओना िकछु होउ मुदा , कीनुआ सर्टिफिकेट नहि रखने छथि। मेहनत कऽ कऽ अनने छथि। एिह बेरि सिसौनीक दुर्गा-स्थानमे एकटा घटना घटल। घटना ई भेल जे बँसपुराक एकटा अठ्ठारह-बीस बर्खक लड़की , जेकर पैछले साल विआह भेलि छलै आ तीनिये मास सासुर बसल छलि, केँ पूजा कमिटीक तीन गोटे फुसला कऽ भंडार घर लऽ गेल। मेला-गनगनाइत। नाच-तमाशाक लाउड-स्पीकर चरि कोसीक नीन उड़ौने। तीनू गोटे ओहि लड़कीक संग दुरबेबहार केलक। बेबस भऽ ओ लड़की सभ िकछु बरदास केलक। चारि बजे भोरमे ओकरा सभ छोिड़ देलक। मेला भरि ओ िकछु नहि बाजलि। मुँह-कान झॉंपि मेलासँ निकलि सोझे गामक रास्ता धेलक। गामक सीमापर पहुँचतहि छाती चहकि गेलइ। छाती चहकितहि हबो-ढकार भऽ कानए लागलि। भिनसुरका कानब सुनि एक्के-दुइये गामक लोक घर-आंगनसँ निकलि रास्तापर आिब-आिब देखए लगल। टोल प्रवेश करितहि एका-एकी लोक पूछए लगलै। कानि-कानि अपन बीतल घटना सुनबए लागलि। िबना िकछु पुछनहि माए, बेटीकेँ कनैत देिख, छाती पीिट-पीिट कनवो करै आ दुनू हाथे पँजिया कऽ पुछलक- “ की भेलौ , हम माए छिऔ, हमरा नै कहमे ते केकरा कहवीही। ” जेना-जेना माए बेटीक मुँहक बात सुनैत तेना-तेना देहमे आिग सुनगए लगलै। सुनैत-सुनैत बमकि कऽ पतिकेँ कहलक- “ जहिना हमर बेटीक इज्जत सिसौनीबला लुटलक तहिना सिसौनीक दुर्गास्थानमे मनुक्खक बलि पड़त। ” कहि घरमे राखल झोलाएल फौरसा निकालि , साड़ी समेटि कऽ बान्हि सिसौनीबला सभकेँ गरिअबैत विदा भेलि। काली रूप पत्नीकेँ सिसौनी िदस बढ़ैत देखि पति तौनीक मुरेठा बान्हि हरोथिया लाठी नेने गारि पढ़ैत सेहो बढ़ल। बताहि जेकॉं माए िचकड़ि-चिकड़ि गरिऐवो करै आ देवी-दुर्गा लगा-लगा सरापबो करए। जते डेग आगू मुँहे बढ़ै तते तामसो उपरे मुँहे चढ़ल जाइ। ऐम्हर भूमहुरक आिग जेकॉं तरे-तर गौंओक करेजमे आिग लहरि गेल। सभसँ पहिने सातो दियादी परिवारक पुरूष, स्त्रीगण सहित धियो-पूतो, जेकरा जएह सोझमे भेटिलै, से सएह-सहए लऽ कऽ सिसौनीक रास्ता धेलक। दियाद-वादकेँ आगू बढ़ैत देखि टोलोक आ जातियोक सभ विदा भेल। गाम दलमलित हुअए लगल। जेकरा जएह मनमे उठै से सएह जोर-जोरसँ बजैत सिसौनी दिसक रास्ता धेलक। बुद्धियार लोक सभक मन दड़कए लगल जे दुनू गामक बीच खून-खराबी हेबे करत। एकरा िकयो नहि रोिक सकैत अछि। मुदा तइयो आगिमे जरैसँ रोकैक प्रयास करै दुआरे दाैिड़-दौिड़ आगू बढ़ि रास्ता रोकलक। िकयो बात मानैले तैयारे नहि। दुनू परानी कुसुमलालकेँ माने लड़की माए-बापकेँ चािर-चारि गोटे पकिड़ कऽ रोकलक। कुसुमलाल तँ ठमकि गेल मुदा, पवित्री मानैले तैयारे नहि। चरि-चरि हाथ कुदि चारू गोटेक हाथ छोड़ा-छोड़ा आगू बढ़ि बाजै- “ सब दिनसँ पुरूख स्त्रीगणपर अतियाचार करैत आएल अछि आ अखनो करैत अछि। अइ अतियाचारकेँ के रोकत ? पुरूष-पुरूष स्ाभ एक छी। जहिना गाएसँ गाए नै पाल खाइत तहिना पुरूख बुते पपियाह पुरूखकेँ सिखौल नै हेतै। ” जहिना भादबक बादलमे िबजलोको िछटकैत आ चारू भर अवाजो होइत तहिना हंसेरीक बीच रंग-विरंगक बात अकासमे उड़ए लगल- “ सिसौनीमे आिग लगा लंका जेकॉं जरा देव। ” “ इज्जत-आबरू लुिट , गाममे आिग लगा देव। ” “ चौराहापर अपराधीकेँ आनि मुँहपर थूक फेिक देहमे आिग लगा देव। ” “ सिसौनीक बहू-बेटीकेँ पकड़ि लऽ अाएव। ” क्रोधक चिनगारी उिड़-उड़ि फुलझाड़ी जेकॉं अकासमे चमकए लगल। मुदा ई सभ िवचार बेकता-बेकती होइत सामूहिक नहि। ने िकयो ककरो बात सुनैले तैयार आ ने अपन मुँह रोकैक लेल। मुदा तइओ बुद्धियार सभ रास्ता छोड़लनि नहि। घरमे लागल आिग िमझबैमे हाथ-पाएर झड़कितहि छैक। गाममे सभसँ बेसी उमेरक मनधन बाबा। नब्बे माघक जाड़ कटने छथि। तहि बीच अनेको झॉंट , पाथर, शीतलहरी, बिहाड़ि, भूमकम देखि-भोगि चुकल छथि। गामक लोककेँ एकमुहरी देखि बॉंसक फराठी नेने टुघरल-टुघरल सेहो पहुँचलाह। पाछुएसँ देखलखिन तँ मन मानि गेलनि जे सिसौनी आ बँसपुराक बीच मारि हेबे करत। ब्रह्माक बापो नहि बँचा सकैत छथि। केमहर के मरत, कतेक हॉंड़-पॉंजर टुटत तेकर कोनो ठेकान नहि रहत। िवचारैत-विचारैत दुनू ऑंखिसँ नोरक टघार चलए लगलनि। छहोछीति छाती भऽ गेलनि। बुकौर लागि गेलनि। देहक हूबा टुिट गेलनि। बोम फािड़ कनए लगलाह। गंगोत्रीक गंगा जेकॉं दुनू ऑंखिसँ अनघोल करैत अश्रु, अरड़ाहटि मारैत मुँहक बोल आ थर-थर कँपैत छातीसँ बेकाबू मनधन बाबा भऽ गेलाह। जहिना कोसीक धारक बीच मोइनमे पाछुक पानिक धारा आबि घुमए लगैत तहिना मनधनक विचार घुमए लगलनि। हूबा कऽ कए उठि आगू मुँहे ससरए लगलाह। आगू पहुँच रस्तापर फराठीसँ चेन्ह दैत पड़ि रहला। मन थिरे नहि होइत। कखनो ऑंखिक सोझमे दू गामकेँ नष्ट होइत देखति तँ कखनो पुस्त-पुस्ताइनकेँ दुश्मनी होइत देखैत। मन पड़लनि जूरशीतल पावनिक घटना। एकटा नढ़ियाक खातीर बेला आ मैनही गामक शिकार खेलिनिहारक बीच मारि भेल। धमगज्जरि मारि। परिस्थितियो अनुकूले पड़लैक। पावनि मनबए सभ लाठी, सहत, तीर-धनुष लऽ लऽ शिकार खेलए गेले रहै। ने लोकक कमी आ ने मारि करैक वस्तुक। मुद्दो तेहने भारी, एकटा मुइल नढ़िया। मुदा प्रतिष्ठाक प्रश्न तँ गामक रहबे करै। अही प्रतिष्ठा लऽ कऽ कतेक लोकक कपार फुटल, कतेक हाथ-पएर टूटल आ दुनू दिस एक-एकटा खूनो भेल। केयो ककरो देखैबला नहि रहल। जे जत्ते से तत्ते कुहरैत। केकरा के उठा कऽ लऽ जाइत आ इलाज करबैत। हो न हो तहिना कहीं आइयो ने हुअए। मनमे उठलनि जे सभकेँ मनाही करी, मुदा सुनत के। िवचित्र स्थितमे मन ओनाए लगलनि। ऑंखि उठबैत तँ देखथिन जे जे स्त्रीगण सभ दिन सोझ मूड़ी खसबैत अिछ अाइ ओहो सभ बताहि जेकॉं साड़ीक भरकौंच बन्हने लाठी फड़का रहल अछि। सबहक मन मारियेपर टँगल अछि। कोना उतड़त ? मुदा तरे-तर खुशियो होइत रहनि जे नीक वस्तुक कीमतो बेसी होइत अछि। गुन-धुनमे फँसल मनधन बाबाक मन अपन दायित्वपर पड़लनि। मुदा , एहि हंसेरीक बोनमे दायित्वक मोजर के देत। मुदा, तइओ एक भाग फराठीकेँ पकड़ि दोसर भाग उठा इशारासँ सभकेँ शान्त होइले कहलखिन। मुदा, सभ अपने ताले, बेताल। गामक जत्ते कुकूड़ जतए रहै ओ बान्हक निच्चॉं खेते-खेत भूकैत आगू पहुॅच गेल। छह मसिया बच्चा सभ चािर बेरि भूकै आ कनी-काल सुसता िलअए। मनधन बाबाक मनमे उठलनि जे बँसपुराक लड़कीक संग जे दुर्व्यवहार िससौनीबला लुच्चा सभ केलक अो गामक इज्जतक संग जुड़ल सवाल अछि। इज्जतक लेल जान देब पुरूखक काज छी। एकरा अधलाह के कहत। सभकेँ अप्पन-अप्पन इज्जत-आबरू बनबैक लेल, बना कऽ निमाहैक लेल कटए-मरए पड़तैक। से जँ नहि रहत तँ कखन केकर इज्जत के लुटि लेत तेकर कोन ठेकान अछि। भदबरिया बेंङ, जेकॉं साले-साल तत्ते लुच्चा-लम्पटक जन्म भऽ रहल अछि जे गामे-गाम सोहरल जाइत अछि। मुदा गामक भीतर तँ ऐहन-ऐहन िकरदानी सदति काल होइते रहैत अछि। तहन कहॉं िकयो किछु बजैत अछि। तहि काल साला सभ कहत जे धु: छौंड़ा-छौंड़ीक खेल छी। दुनू बात मनमे उठितहि मुँहसँ हँसी निकलिलनि। मुदा, गामक लोकक रूखि हँसी कऽ दािब देलकनि। सोचए लगलाह जे एक्के रंगक काज लेल एकठाम लोक कटए-मरए चाहैत अछि आ दोसर ठाम धिया-पूताक माने छौड़ा-छौड़ीक खेल बना उड़वैत अछि। अजीव अछि लोकोक बुद्धि-विचार। जहिना सदति काल एक पुरूष दोसर महिलापर नजरि उठवैत रहैत अछि मुदा अपन पत्नीकेँ दोसरक संग बजैत देखि आिग-बबूला भऽ िकछु सँ िकछु करैक लेल तैयार भऽ जाइत अछि तहिना ने अखनो भऽ रहल अछि। जहि घटनाकेँ सामूहिक रूपे इज्जत बुझल जाइत अछि ओहि इज्जतिक रकछो तँ समूहेकेँ करए पड़तैक। जँ खेल बुझत तँ खेल जेकॉं वुझह नहि जँ इज्जत बुझत तँ इज्जत जेकॉं सुरक्षित राखह। नहि जँ गुल-गुल बुिझ दुनू करत तँ इज्जत-आवरूक बात करब छोिड़ िदअ। मन सक्कत हुअए लगलनि। रस्तापर फराठी नोकसँ डॉंरि दैत कहलखिन- “ एहि डाँरिसँ जँ िकयो एक्को डेग पएर बढ़ेवह तँ एतै परान गमा देब। नहि तँ अखन सभ शान्त भऽ जाह। नहाइयो-खाइ बेरि भेलि जाइत अछि। भानसो-भात सबहक बन्ने छह। तेँ अखन जाइ जाह। खा-पी कऽ चारि बजे ब्रह्मस्थानक आगूमे बैसि आगूक रास्ता बना लिहह। ” मनधन बाबाक िवचार सभ मानि घरमुँहा भेल। तत्खनात झंझट ठमकि गेल। मुदा मनक धधड़ा नहि िमझाएल। जहिना चेराक धधकैत आगिमे पानि ढ़ारलासँ धधड़ा बुझा जाइत मुदा , ताव रहबे करैत अछि तहिना लोकोक मनक आिगमे भेल। छोट-छोट टुकड़ी बनि सभ िवदा भेल। मुदा रस्तामे सभ क्रोध बोकरितहि रहए। सभकेँ डोरिआइत घर दिस जाइत देखि मनधन बाबाक मन थीर भेलनि। घर िदस घुमिते मनमे उठलनि जे जखन गामक लोकमे एते आिग लगल अछि तखन दुनू परानी कुसुमलालकेँ कते लगल हेतइ। से नहि तँ ओकरा ऐठाम जाए बोल-भरोस दऽ अबिऐक। अपन अंगनाक रास्ता छोड़ि मनधन बावा कुसुमलालक ऐठाम पहुँचलाह। दुनू परानी कुसुमलाल दुखक अथाह समुद्रमे उगि-डूबि रहल अछि। दुनू िनराश। आशाक कतौ दरस नहि। दुनूक चेहराक रंग फिक्का। मनमे बेरि-बेरि उठैत जे िबनु इज्जतक जिनगी जीवि नहि जीबि दुनू बरावरि। दुनू बेकतीकेँ देखि मनधन बाबा चुपचाप मेह जेकॉं डेढ़ियापर ठाढ़। ने कुसुमलाल िकछु बजैत आ ने मनधन। मनमे होनि जे कुसुमलाल हमरे सोलहन्नी दोखी बुझैत रहए। जहिना प्रेमक अंतिम सीढ़ी विआह छी तहिना तँ क्रोधक खूनो छी। हो न हो कोनो उझट बात कहि दिअए। फेरि मनमे एलनि जे आइले तँ छी बोले-भरोस दइले। जीबठ बान्हि कहलखिन- “ वौआ कुसुम , हमरा आगू तू बच्चा छह। तोरासँ बहुत बेसी एहि दुनियॉंकेँ चक्कर-भक्कर देखने छी। मनकेँ थीर करह। जे भऽ गेल ओ तँ नहि घुमत। मुदा तइले की करी, कते करी, ई सभ बुझए पड़तह। ऐहन तँ नहि ने जे सभ िकयो ओही लागल परान गमा दाय। तू दुनू गोटे तँ बापे-माए छहुन। दुखी भेनाइ उचिते छह। मुदा आइ की देखलहक ? देखलहक िक ने जे सगरे गामक लोककेँ असीम दुख भेलि छैक। ई िवचार मनसँ हटावह जे हम्मर इज्जत चलि गेल। गरीब लोकक सभसँ पैघ दुश्मन ओकर गरीबी छियै। गरीबी केबल अन्ने-पानि धरि नहि होइत अछि। जिनगीक सभ पहलुक लेल होइत अछि। गरीबीक बान्ह ओिह रूपे बन्हने अछि जहिमे गारि-फज्झतिसँ लऽ कऽ धन-सम्पत्ति , माए-बहीनिक इज्जत लुटै धरि अछि। तहन जँ िकयो हँसी-खुशीसँ जीविये लैत अछि वएह एक लाख। गरीबीक ताला लोहोक तालासँ नमहर आ सक्कत अछि। लोहाक तालामे एक्केटा मुँह आ दॉंत होइ छै जहिमे कुन्जी घुमौलासँ भक दऽ खुजि जाइत अछि। मुदा गरीबीक जे ताला अछि ओहिमे अनेको मुँह आ दॉंत अछि। एकटा खोलबह दोसर लगि जेतह। सोझे लगबे टा नहि करतह, पहिलुकासँ कते गुना कस-कसा कऽ लगि जेतह। तेँ, जहिना कोनो आमक गाछ साले-साल रौद, बरखा, पानि-पाथर, िबहाड़ि जाड़ सहि नमहर भऽ फड़ैत अछि आ ओ फड़ मनुक्खसँ लऽ कऽ अनेको जीव-जन्तु धरि बिलहैत अछि तहिना मनुक्खोक जिनगी छी। जखने गरीब घरमे जन्म लेलह तखने बुझि जाहक जे ऑंखि देखैले नहि कनैले अछि। गारि सुनैले कान अछि आ मारि खाइले देह अछि। गरीबक ऑंखिमे जते इजोत बढ़ैत अछि तते नोरक समुद्र दिशि जाइत अछि। जत्ते समुद्रक लग पहुँचैत अछि ततै नोरक टघार अनवरताक रूपमे बदलैत अछि। जहिसँ अनवरत टघरैत रहैत अछि। तोहर दुख समाजक दुख बनि गेल अछि। समाज ओहन कारखाना छी जहिमे देवतासँ लऽ कऽ छुतहर धरि बनैत अछि। तेँ ने ककरो कहने ककरो इज्जत अबैत अछि आ ने जाइत अछि। लोककेँ अपने केने होइत अछि आ गमौने जाइत अछि। ” मनधनबाबाक बात सुनैत-सुनैत पवित्री बोम फाड़ि कानए लगली हिचुिक-िहचुिक बजली- “ बाबा , ई तँ गामक मेह छथिन तेँ िहनकर बात मानि लेलिएनि। नै ते आइ सिसौनीमे आिग लगौने िबना नै छोड़ितियै। जखैनसँ बेटी आइलि तखैनसँ एक्को बेरि मुँह उठा नइ तकैए। कनैत-कनैत दुनू ऑंखि डोका जेकॉं भऽ गेलै। सदिखन एक्केटा रट लगौने अछि जे जीविये कऽ की हएत ? जखन इज्जत चलिये गेल तखैन कोन मुँह समाजकेँ देखाएव। ” पवित्रीक बात सुिन मनधन बाबाक हृदए छोहोछीत भऽ गेलनि। ऑंखिमे नोर ढबढ़बा गेलनि। दुनू हाथसँ ऑंखि पोछि बजलाह- “ कनियॉं , जकरा अहॉं इज्जत जाएव बुझै छियै ओ जाएव नहि छी। जोर-जबरदस्ती िछयै। जोर-जबरदस्ती मुँहक कहलासँ नहि मेटाएत छैक। ओकरा शक्तिसँ रोकल जाय पड़ैत छैक। गरीबक बीच ओहन शक्ति अखन नहि भेलि अछि। जखन होएत स्वत: रूिक जाएत। अखन जोर-जबरदस्ती केिनहार बलगर अछि तेँ सुझि-बुझिसँ चलए पड़त। इलाकामे कोन गाम ऐहन अछि जहि गाममे ऐहन-ऐहन िकरदानी नहि होइत छैक। सभसँ पहिने गरीबकेँ अपना पाएरपर ठाढ़ हुअए पड़तैक। जखन ओ ठाढ़ भऽ संगठित होएत तखन शोषकक माने जबरदस्ती केनिहारक संग संघर्ष होएत। संघर्षोसँ समाज बदलैत अछि। समाज बदलने सभ िकछु बदलि जाइत अछि। तेँ कानू-खीजू नहि। समाजक संग पाएरमे पएर िमला कऽ चलू। ” कहि िवदा भऽ गेलाह। घर दिसक वाट तँ मनधन बाबा धए लेलनि मुदा, डेग उठबे ने करनि। तइओ बलजोरी बढ़लाह। फराठी हाथे कहुना-कहुना कऽ आिब गेलाह, मुदा देहमे आिग लगल रहनि। जहिसँ िवचार ओझरा गेलनि। धरती-पहाड़क दूरी देखि सोचति जे कोनो आंगुर कटने अपने घाव हएत। भलेहीं अखन ई घटना छौड़ा-छौड़ीक खेल बुझल जाइत छल आइ सही रास्तापर आबए चाहैत अछि। तेँ घटनाकेँ रोकब उचित नहि हएत। पुन: मनमे उठलनि जे दू गामक बीचक घटना छी। एक गामक रहैत तँ कने हल्लुको रहैत मुदा, दू गामक बीच ऐहन घटनाकेँ कते नमहर मानल जाए। मुदा छोड़बो तँ उचित नहि। अदौसँ पहाड़ी धार जेकॉं निच्चॉं मुहे बहैत आएल अछि, जेकरा रोकबो जरूरी अछि। जँ से नहि हएत तँ वैश्वीकरणक िबरड़ोमे उड़ि कऽ अकास ठेिक जाएत। मुदा जहि रूपे घटनाक जबाव बढ़ए चाहैत अछि ओ तँ आरो िबनाशक अछि। जहिना एहि गामक लोक सामाजिक प्रतिष्ठा बना कटै-मरैले तैयार अछि तहिना जँ कहीं ओहो-िससौनीबला सभ गामक प्रतिष्ठा बुझि ठाढ़ भऽ जाए, तहन िक होएत ? ठाढ़ो होइक कते कारण भऽ सकैत अछि। ओना सार्वजनिक स्थानक घटना होइतहुँ गाम आिब लड़की बाजल। जेकरा गौवाँ मानि रहल अछि। मुदा सही घटना रहितहुँ ओ िससौनीबला मानिये लेत सेहो जरूरी नहि अछि। एक गाम दोसर गामपर बलजोरी कते काल कऽ सकैत अछि ? कोनो बाटे नहि सुझनि। दू गामक बीच तँ िवचारेसँ रोकल जा सकैत अछि। मुदा जँ ऐहन घटना रोकल नहि जाएत तँ सार्वजनिक स्थानक महत्वे कते दिन िटकत। भुँइयेँमे दलानक ओसारपर कर बदलितहि मनमे एलनि जे ऐहन घटना सामाजिक स्तरपर रोकब नीक हएत। मन असथिर भेलनि। बेरूका बैसारमे जाइ िक नहि ? मुदा , बाजल तँ हमहीं छी। फेरि मनमे एलनि जे चारि बजे सौँसे गौवॉंकेँ बैसि कऽ िवचार करैले कहलियै आिक ई कहलियै जे तोरा सभकेँ िवचार सुना देवह। दस िमलि करी काज, हारने-जीतने कोनो ने लाज। पाकल आम भेलहुँ, कखन छी कखन नहि छी। इहो कोनो जरूरी नहि अछि जे हम्मर िवचार सभकेँ सोहेवे करै। जँ नहि सोहेतै तहन तँ ओरो मनमे दुख हएत। तहूमे मूलत: ई घटना महिलाक छी। जे पुरूष हजारो बर्खसँ ऐहन अपराध करैत आएल अछि ओ सुहरदे मुँहे मानि लेत। आन गामक घटना कहीं गामे िदशि ने चलि आवए। अखनो धरि समाजमे ऐहन किरदानीकेँ लोक हँसिये-चौल बुझैत अछि। फेरि मनमे उठलनि, अपनो तँ आब बलजोरिये जीवि रहल छी नहि तँ अपन दातारी कैकटा गाममे अछि। तेँ िक समाजसँ हटि जाइ ? हटब तँ मुइलाक बाद , डाहैले के आओत ? से देखवो करैले तँ नहि आएव। अपनो परिवारमे देखै छी जे सिनेमा कलाकार आ खेलाड़ी सबहक कुल-खुटक नाओ जनैत अछि आ अपनाक कल-खुटक जनितहि नहि अछि। ऐहन तँ गड़िबहू गाम अछि। ककरा कहबै , स्त्रीगणो सभ तेहन-तेहन आिब गेल अछि जे पुरूख सभकेँ गािर पढ़ि-पढ़ि कहैत अछि जेहने छुतहर कुल-खुट रहतह तेहने ने चालि रहतह। आब कहू जे कुल-खुटक कोना दोख छै। नान्हि-नान्हिटा छौँड़ा शिखर-पराग खाए लगल अछि, एिहमे ककर दोख। जीबैतमे ऐहन-ऐहन लीला देखै छी आ परोछ भेलापर हीरा सजाओल मंदिर बना देत। तहि बीच पोती आिब कऽ कहलकनि- “ खाइले चलू ने बाबा ? नहेबै नै ?” केचुआइल सॉंप जेकॉं बाबा कहलखिन- “ चलै-फीड़ैक होश नहि अछि। अहीठाम नेने आबह। पहिने एक लोटा पानि नेने आबह। कने मुँह-हाथ धोइ लेव। ” जहिना गदगरल मन रहने खाइक इच्छा नहि होइत तहिना मनधनोकेँ वुझि पड़नि। मुदा तइयो जी-जॉंति कऽ खाए लगलाह। लाभर-जीभर चारि कौर खाऽ लोटो भरि पानि पीबि बजलाह- “ अन्न नहि धसैत अछि। लऽ जाह। ” हाथ मुँह धाेइ चौकीपर ओंधरा गेला। मुदा जहिना ज्वर-ऐलासँ कछमछी अबैत अछि तहिना चौकीपर एक करसँ दोसर कर घुमैत। बेर टगल देखि उठि कऽ फराठी हाथे ब्रहमस्थान दिशि िबदा भेलाह। तीनिये बजेसँ एका-एकी लोक ब्रह्मस्थान पहुँचए लगल। चारि बजेसँ पहिनहि गामक लोक एकत्रित भऽ गेल। मुदा एकटा नव घटना सेहो भेल। ओ ई भेलि जे जहि गाममे आइ धरि कोनो पनचैती वा सार्वजनिक काजमे महिला भाग नहि लइत अबैत छलि ओ घराघरी सभ पहुँच गेलीह। ओना आइ धरि हुनका सभकेँ कहलो नहि जाइत छलनि। मुदा जखन सबहक बीच माने पुरूष-महिलाक बीच समए निर्धारित भेल तखन हुनको माने महलो सभकेँ हौसला जगलनि। हौसला जगितहि टाट-फड़कक परदा तोड़ि घरसँ निकलि तीत-मीठक सुआद लइले निकललीह। अखन धरि जे बुद्धि-विचारक गाछ माटिक तर बीज रूपमे पड़ल छलनि ओ एकाएक अकुर गेलनि। नजिर नचलनि तँ देखलनि जे अदौसँ आइ धरि महिला पुरूखक चारागाह छोड़ि आरो िकछु नहि रहलीह। जबकि बुद्धि-विवेक आ हाथ-पाएर तँ सभकेँ छन्हि। केवल नीन तोिड जगैक जरूरत अछि। चरैत-चरैत पुरूख महिलाक सम्पूर्ण िजनगीकेँ , पाण्डु रोगी जेकॉं निरस बना देने छथि। विवाहसँ पूर्ब िशक्षा-विहीन बच्चा जिनगी आ विवाहक पॉंचे दिन उपरान्त समाजक कलंिकत विधवाक जिनगी। जहिना सामूहिक हत्याराकेँ जहलमे यातना भेटैत तहिना महिलाक संग भेलि अछि। मुदा आइ बँसपुरामे नव सूर्यक उदय भेल।
बैसारमे पुरूख-नारी तँ पहुँचलीह मदुा , एक संग नहि बैसि फुट-फुट वैसलीह। एक भाग पुरूष आ दोसर भाग महिला। िबना अनुशासक बैसार तेँ दुनू बैसारमे सभ अपन-अपन पेटक बात बोकरए लगल जहिसँ दुनू िदशि अनधोल हुअए लगल। िकयो ककरो बात सुनैले तैयार नहि। सभ अपने बजैमे बेहाल। मुदा पेटक बात सठिते सभ पोखरिक पानि जेकॉं शान्त भऽ गेल। कातमे बैसल मनधन बाबा समाजक रूखि चुपचाप भऽ अकैत रहथि। सभकेँ चानिपर पसेना टघार देखथि। जहिसँ बुझि पड़लनि जे भीतरक गरमी निकलि रहल छनि। समस्याकेँ दू ढंगसँ समाधान करब सोचि उठि कऽ ठाढ़ होइत कहलखिन- “ अनकर घेघ देखैसँ पहिने अपन देखू। जँ से नहि देखब तँ ओहन दशा होएत जेहन हँसि कऽ बजलासँ गंभीर विचारकेँ होएत। सभसँ जरूरी अछि गामक बीच जे ऐहन-ऐहन कुचालि सभ चलि रहल अछि ओकरा बन्न करए पड़त। जँ से नहि करब तँ आइ ओहन लकड़ीमे आिग धऽ लेलक जे एक गामक कोन बात जे सइयो गामकेँ जराओत। औझका सूमा जे देखि रहल छी ओ पुरूखसँ कम महिलामे नहि अछि। तेँ दू बैसारकेँ एक बनाउ। ”


text:
ॐ द्यौ: शान्तिरन्तरिक्षँ शान्ति: पृथिवी शान्तिराप: शान्तिरोषधय: शान्तिः।
वनस्पतये: शान्तिर्विश्वे देवा: शान्तिर्ब्रह्म शान्ति: सर्वँ शान्ति: शान्तिरेव शान्ति: सा मा शान्तिरेधि॥
ॐ शान्ति: शान्ति: शान्तिः॥
जय माँ जानकी ,
मिथिला एक बेर भयंकर अकाल परि गेल,प्रजा सब मे हाहाकार मचि गलैक । चारु तरफ यग्ञ्य होम पूजा पाठ होमय लागल मुदा वर्षा नहि भेल तहन मिथिला नरेश राजा जनक अप्पन गुरू शतानन्द महाराज केर आग्या स हल चलायब शुरू कयलनि कहल जाइछ जे पुनैारागढ सीतामढी मे भूमि स हरक ठोकर स एकटा नवजात कन्या भेटलनि जनिकर नाम सीता,जानकी,वैदेही,मैथिली परलनि तकर बाद मिथिला मे खुब पानि भेल, राजा जनक सेहो मिथिला मे सीता के पाबि गदगद भेलाह विदेह रहितो सगुण रुप के अनुभूति मे आनंनदित भेलाह
मिथिलावासी के लेल आजूक दिन अविस्मरणीय अछि । जानकी नवमी, मैथिली दिवस पर मातृभाषा के समबर्द्धन करी
-
माता सीता लक्ष्मीक अवतार छलीह।लक्ष्मी पद्मासना छथि आ' सीता पद्महस्ता।सीताक आँचर सुलटा छनि।सीतारामक मूर्ति सोझ होइत अछि।सीताक आयुध कहियो धनुष नहि रहलनि। उल्टा आँचर,धनुर्धरी,कैटवाक करैत माता सीताक दोखाह चित्रक प्रचार शास्त्र-बिरुद्ध अछि। कम सं कम दूटा दृष्टांत पर ध्यान दीः---
अथ लोकेश्वरी लक्ष्मीर्जनकस्य पुरे स्वतः।
शुभ क्षेत्रे हलोत्खाते तारे च उत्तर फाल्गुने।।
अयोनिजा पद्मकारा वालार्क शतसन्निभा।
सीतामुखे समुत्पन्ना वालभावेन सुंदरी।।
पद्म पुराण - अर्थः---साक्षात् लक्ष्मी महर्षि जनकक नगरी मिथिला मे वैशाख शुक्ल नवमी शुभ मंगल दिन उत्तर फाल्गुनी नक्षत्र मे शुभ क्षेत्र मे हर'क द्वारा उत्खनन सं अयोनिजा हाथ मे कमल रखने शताधिक बाल सूर्य केर सदृश उत्तरायण काल मे उत्पन्न भेली।(2)जानामि राघवं विष्णुं लक्ष्मी जानामि जानकीम् ।ज्ञात्वैव जानकी सीता मया नीता वनाद् बलात्।।-आध्यात्म रामायण।रावण द्वारा मंदोदरी केँ कहल गेल।अर्थ साफ अछि।कहबाक तात्पर्य जे बिना शास्त्रक मत जनने माता सीताक रूपक संबंध मे कृत्रिम वाद स्थापित करब आध्यात्मिक अपराध अछि।राजा जनक बहुतो भेलाह तहिना सब जनकक पुत्री जानकी कहबैत छथि मुदा, सीता ओ भेलीह जे हरक सिराउर सं प्रकट भेलीह।हमसब सीतानवमी मनबैत छी।चूँकि, सीता सेहो जानकी छलीह तेँ,हिनको लेल जानकी नवमी अनुपयुक्त नहि मुदा, मिथिलावासी सीतानवमी मनबैत छथि। सीतारामक निम्नांकित मूर्तिक पूजा शास्त्र सम्मत अछिः-
सीता माताक आरती.
सीता बिराजथि मिथिला धाम सब मिलिके करियनु आरती
संगहि सुशोभित लछुमन राम सब मिलिके करियनु आरती।।
बिपदा विनाशिनि सुखदा चराचर,सीता धिया बनि अयली सुनयना घर
मिथिलाके महिमा महान।। सब मिलिके करियनु आरती.....
सीता सर्वेश्वरि ममता सरोवर,बामा कमल कर दायाँ अभय वर
सौम्या सकल गुणधाम।। सब मिलिके करियनु आरती.....
रामप्रिया सर्व मंगलदायिनि,सीता सकल जगती दुःखहारिणि
करथिन सभक कल्याण।। सब मिलिके करियनु आरती...
सीतारामक जोड़ी अति मनभावन,नइहर सासुर कयलनि पावन
सेवक छथि हनुमान।। सब मिलिके करियनु आरती.....
ममतामयी माता सीता पुनीता.संतन हेतु सीता सदिखन सुनीता
धरणी सुता सबठाम।। सब मिलिके करियनु आरती..
शुक्ल नवमी तिथि बैशाख मासे, ”चंद्रमणि” सियाजीके उत्स
जय मिथिला जय जय मैथिली
जानकी नौमी के हार्दिक शुभकामनाए -


text:
हमर मने आशीष अनचिन्हारक एकटा आलेख दरभंगासँ प्रकाशित दैनिक मिथिला आवाजमे 9 फरवरी 2014केँ "मैथिली गजलमे लोथ गजलकारक योगदान" नामसँ भेल रहै तकर उत्तर दैत सुरेन्द्रनाथजी एकटा आलेख लिखला जे कलकत्तासँ प्रकाशित कर्णामृत केर अप्रैल-जून 2015मे "मैथिली गजलक पूंषत्वहीन आलोचना" केर नामसँ प्रकाशित भेल आ सुरेन्द्रनाथ जीक ऐ आलेखक उत्तर दैत हमर एकटा आलेख कर्णेमृतक नवीन अंक अप्रैल-जून 2016मे "संशोधन केर मतलब विनाश नै होइ छै" नामसँ प्रकाशित भेल अछि। ओना संपादक महोदय किछु काँट-छाँट सेहो केलखनि अछि तँए मूल आलेख देल जा रहल अछि पढ़ल जाए। संगे-संग ऐ मूल लेखक अंतमे कर्णामृतमे प्रकाशित लेखक कटिंग सेहो देल जा रहल अछि पहिले सुरेन्द्रनाथजीक तकर बाद हमर बला----
संपादक/ उपसंपादक महोदय लोकनिसँ आग्रह जे ऐ आलेखमे आएल सभ उदाहरण आ ओकर लक्षणकेँ यथावत् राखथि कारण गजल उच्चारणपर निर्भर करै छै आ उच्चारण वर्तनीपर। संगे-संग दू शेरक बीचमे जते जगह छै से रहऽ दियौ।
संशोधन केर मतलब विनाश नै होइ छै
(आलोचना)
आशीष अनचिन्हार
अप्रैल-जून 2015मे प्रकाशित सुरेन्द्रनाथ जीक आलेख " मैथिली गजलक पूंषत्वहीन आलोचना" पढ़लहुँ आ ओहिपर हम अपन किछु विचार राखऽ चाहब। ओना सुरेन्द्रनाथ जीक आलोचना हमर आलेखपर केंद्रित छल तँए पाठककेँ लगतिन जे ई प्रत्यालोचना थिक मुदा सुरेन्द्र नाथ जी अपने ठाम-ठीम किछु स्पष्ट करऽ कहने छथि तँइ ई आलेख लऽ कऽ हम आएल छी आ पाठक सभसँ आग्रह जे एकरा प्रत्यालोचना नै बल्कि सुरेन्द्र नाथजीक आग्रह मानबाक परिणाम बूझथि। जे-जे चीज सुरेन्द्रजी हमरासँ बूझए चाहै छथि वा हुनकर जै-जै विचारपर हमरा आपत्ति अछि से हम क्रमशः बिंदुवार दऽ रहल छी----
1) ऐ लेखक शुरूआतेमे सुरेन्द्रनाथ जी "मैथिली-हिंदी" लऽ कऽ अगुता गेल छथि। हम फेर जोर दऽ कऽ कहब चाहब जे मैथिलीक अधिकांश रचनाकार हिंदीक नकल करैए आ एकर सबूत सुरेन्द्रनाथजी अपने ऐ आलेखमे बहुत बेर देने छथि। कतहुँ ज्ञानेन्द्रक ना तँ कतहुँ अनिरुद्ध सिन्हा तँ कतहुँ हिंदी गजलः संघर्ष और सफलता। कुल मिला कऽ ई आलेख हिंदीक नकल थिक आ ऐ आलेखसँ ई हमर ओ विचार मजगूत भऽ जाइए जकरा तहत हम बेर-बेर कहै छी आ कहऽ चाहब जे मैथिलीक अधिकांश लेखन हिंदीक नकल थिक। ऐ ठाम ई स्पष्ट करब बेसी जरूरी जे सुरेन्द्रनाथ जी रेफरेन्स दैत काल अपन मानसिक वर्णसंकरताक परिचय देने छथि। पूरा दुनियाँक रेफरेन्स तँ दऽ देला मुदा गंगेश गुंजन जीक "बहर-मेनिया" बला कथन ओ कहाँसँ लेला। विदेहमे मुन्नाजीक संयोजनमे गजलक उपर परिचर्चा भेल रहै आ तैमे गंगेश गुंजन जीक आलेखमे ई संदर्भ आएल छै आ बादमे ई आलेख विदेह-सदेहमे प्रिंट रूपमे एलै। मुदा रेफरेन्समे एकर चर्चा नै। की सुरन्द्रनाथजी ई कहि सकै छथि जे अमीर खुसरोक मैथिली मिश्रित गजलक अंश ओ कहाँसँ प्राप्त केने छथि? संगे-संग ओ राजेन्द्र विमलजीक उक्ति कहाँसँ आनि लेलथि जखन की ओ इंटरव्यू विदेहमे प्रकाशित छै (सदेहमे सेहो)| ई छनि सुरेन्द्रनाथजीक मानसिक वर्णसंकरता जकरा ओ बेर-बेर अपन आलेखमे देखेने छथि।
2) लगैए जे सुरेन्द्रनाथजी जखन तामसमे अबैत हेता तखन हुनक आँखि मुना जाइत हेतनि (मात्र अनुमान) से हम माया बाबू आ नीरजजीक संदर्भमे हिनक तामसकेँ देखैत अनुमान लगा रहल छी। हमरा ने माया बाबूक गीतलसँ परेशानी अछि ने बीतलसँ। हिंदीक नीरजकेँ उँच स्थान मात्र ऐ दुआरे देल गेलन्हि जे ओ हिंदी भाषाक क्षमतापर बिना बयान देने कहलखिन जे गजलक नाम गीतिका हेबाक चाही। ऐठाम धेआन दिऔ नीरजजी ई कहियो नै कहलखिन जे हिंदीमे गजल लिखब संभव नै छै, तँइ हिंदीमे नीरजजीकेँ ऊँच स्थान भेटलनि। ऐकेँ उल्टा माया बाबू अपन अक्षमताकेँ झाँपि ई बयान देला जे मैथिलीमे गजल लिखब संभव नै तँए गीतल हेबाक चाही। दूनू बयानमे फर्क छै तँए दुन्नूक सम्मानो अलग-अलग। हमरा ने माया बाबूपर आपत्ति अछि आ ने हुनक प्रयोगपर हमरा तँ बस हुनकर उद्येश्यपर आपत्ति अछि। माया बाबूक सामने निस्सन मैथिली गजलक परंपरा छल ओइकेँ बाबजूदो एहन बयान किएक?
3) जेना प्रकृति अपन मान्यता लेल केकरो पुछारी नै करै छै तेनाहिते पं.जीवन झा, कविवर सीताराम झा आ मधुपजीक गजलकेँ कोनो आशीष अनचिन्हार वा सुरेन्द्रनाथ की आन कोनो गजलकारक अनुसंशाक जरूरति नै छै। पं.जीवन झा, कविवर सीताराम झा आ मधुपजीक गजल मैथिली गजलक पूर्वज थिक तँ ई तीनू गोटें निश्चित रूपसँ मैथिली गजलक "असल प्रवर्तक” छथि। सुरेन्द्रनाथजी पुछै छथि जे "की ओ सभहँक (पं.जीवन झा, कविवर सीताराम झा आ मधुपजीक) गजलक व्याकरण अनचिन्हारक आखरक व्याकरणसँ ऐम-मेन मेल खाइत अछि। जँ सएह तँ हुनकर सभहँक अवसान भेलाक बादो मैथिली गजल बाँझ अथवा मसोमात किए बनल रहल?"
आब ऐ प्रश्नक उत्तर तँ सुरेन्द्रनाथजी अपने छथि। बाप बच्चाक लालन-पालन करै छै मुदा जँ बच्चा जवान भेलाक बाद अपना हिसाबें चलै छै तँ फेर ओइमे बापक कते सहभागिता? पं.जीवन झा, कविवर सीताराम झा आ मधुपजी ई तीनू गोटें व्याकरणयुक्त गजल देला मुदा तकर बादक नकलची पीढ़ी जँ पं.जीवन झा, कविवर सीताराम झा आ मधुपजीकेँ नै गुदानै तँ फेर ओइ लेल ई तीनू (पं.जीवन झा, कविवर सीताराम झा आ मधुपजी) किए दोषी हेता। जा धरि मैथिली गजलमे सुरेन्द्रनाथजी सन-सन अराजक गजलकार होइत रहत ता धरि मैथिली गजल बाँझ अथवा मसोमात बनल रहत।ऐ तीनू (पं.जीवन झा, कविवर सीताराम झा आ मधुपजी)क संपूर्ण गजल ओ ओकर व्याकरणिक व्याख्या सहित पढ़बाक लेल "मैथिलीक प्रतिनिधि गजल 1905सँ 2014 धरि" नामक पोथी देखू।
4) बहुत रास अराजक गजलकार जकाँ सुरेन्द्रनाथजी सेहो बहर आ छंदकेँ अलग-अलग मानै छथि। ई माननाइ तेहने भेल जेना कियो वाटर आ पानिकेँ अलग मानथि। बुक आ पोथीकेँ अलग मानथि। सच तँ ई छै जे बहर आ छंदमे मात्र भाषायी अंतर छै। संस्कृतमे छंद कहल जाइत छै तँ अरबीमे बहर। ओना एकटा तात्विक अंतर जरूर छै जे संस्कृतमे छंद व्यापक अर्थ दै छै आ सरल वार्णिक, वर्णवृत आ मात्रिक तीनू छंद अबै छै तँ बहरमे मात्र वर्णवृत। ओना अरबीमे सरल वार्णिक आ मात्रिक छंदक प्रचार नै केर बराबर छै आ वर्णवृतक एकछत्र राज्य छै तँए बहर आ छंद एक समान अछि। वर्णवृत वा बहरक साधारण नियम छै जे ई लघु-गुरू द्वारा निर्धारित होइत छै (बहुत काल लघु-गुरू लेल लघु-दीर्घ वा ह्रस्व-दीर्घ युग्म केर सेहो प्रयोग होइत छै)। आ संस्कृतक वर्णिक छंदमे पहिल पाँतिक मात्राक्रम जे छै सएह सभ पाँतिक मात्राक्रम समान हेबाक चाही आ प्रत्येक शब्दक संख्या समान हेबाक चाही तखन वार्णिक छंद हएत। अरबियोमे तेहने सन छै मुदा आधुनिक भाषामे मात्राक्रम तँ समान रहलै मुदा अक्षर संख्या उपर निच्चा कऽ सकै छी। संगे-संग गजल लिखबा कालमे किछु छूट देल जाइत छै जे की मात्र आवश्यक स्थितिमे प्रयोग होइत छै। आब ई लघु-गुरूक की व्यवस्था छै वा छूट कोन रूपें लेल जेतै से जनबाक लेल कोनो छंदशास्त्रीक पोथी पढ़ि लिअ। ओना हमरा पूरा उम्मेद अछि जे सुरेन्द्रनाथजी लग लघु-गुरू गनबाक ज्ञान हेबे करतनि ( ई उम्मेद हमरा ऐ लेल अछि कारण सुरेन्द्रजी अपन आलेखमे बेर-बेर छूट बला ज्ञानक प्रदर्शन केने छथि)। ऐठाम कही जे गजलक हरेक पाँतिक मात्राक्रम एक समान हेबाक चाही ( एक समान मात्रा आ एक समान मात्राक्रम दूनू अलग-अलग वस्तु छै)।
5) कहबी छै जे "नकल करबाक लेल अकल चाही" मुदा सुरेन्द्रनाथजीकेँ नकलो करबाक बुद्धि नै छनि। ओ कोनो ज्ञानेन्द्र केर पोथीक उदाहरण दै छथि आ कहै छथि जे निराला गजलक व्याकरणकेँ तोड़ि देला। सच तँ ई अछि जे निराला मात्र विषय परिवर्तन केला आ उर्दू शब्दक बदला गजलमे हिंदी शब्दक प्रयोग केला। मैथिलीक बहुत रास शाइर एहने अराजक बयान दैत छथि जे दुष्यंत कुमार व्याकरण तोड़ला तँ अदम गोंडवी ई केला तँ ओ ओना केला। मुदा हिंदीक सभ गजलकार व्याकरणक पालन केला खाली ओ विषय परिवर्तन केला आ हिंदी शब्दक प्रयोग बेसी केला। हम ऐठाम पहिने निराला आ शमशेर बहादुर सिंह केर गजलक व्याकरण देखा रहल छी ( चूँकि सुरेन्द्रनाथजी फैशन आ नकल करैत बिना पढ़ने हिनकर सभहँक नाम लेने छथिन) आ तकर बाद जयशंकर प्रसाद सहित दुष्यंत कुमार, अदम गोंडवी, मुनव्वर राना सहित आन-आन गजलकारक गजलक व्याकरण देखा रहल छी। वास्तवमे सुरेन्द्रनाथजी भ्रम पसारि रहल छथि वा ई कहब बेसी उचित जे ओ अपन अज्ञानताक कारणें भ्रम पसारि रहल छथि। ऐठाम हम कही जे सुरेन्द्रनाथजी अपन आलेखमे कत्तौ उदाहरण नै देने छथि जे कोन तरहें निरालाजी गजलक व्याकरणकेँ तोड़लखिन मुदा हम उदाहरण दऽ कऽ देखा रहल छी जे हिंदीक सभ गजलकार सभ कोना व्याकरणक पालन केलथि। । तँ पहिने निराला आ शमशेर बहादुरक गजलकेँ देखू--
(संपादक/ उपसंपादक महोदय लोकनिसँ आग्रह जे ऐ आलेखमे आएल सभ उदाहरण आ ओकर लक्षणकेँ यथावत् राखथि कारण गजल उच्चारणपर निर्भर करै छै आ उच्चारण वर्तनीपर।संगे-संग दू शेरक बीचमे जते जगह छै से रहऽ दियौ)
सूर्यकांत त्रिपाठी निराला
भेद कुल खुल जाए वह सूरत हमारे दिल में है
देश को मिल जाए जो पूँजी तुम्हारी मिल में है
मतला ( मने पहिल शेर)क मात्राक्रम अछि-- 2122+2122+2122+212 आब सभ शेरक मात्राक्रम इएह रहत। एकरे बहर वा की वर्णवृत कहल जाइत छै। अरबीमे एकरा बहरे रमल केर मुजाइफ बहर कहल जाइत छै। मौलाना हसरत मोहानीक गजल " चुपके चुपके रात दिन आँसू बहाना याद है" अही बहरमे छै जकर विवरण आगू देल जाएत। ऐठाँ ई देखू जे निराला जी गजलक विषय नव कऽ देलखिन प्रेमिकाक बदला विषय मिल आ पूँजी बनि गेलै मुदा व्याकरण वएह रहलै। हमरा ने ज्ञानेन्द्रसँ मतलब अछि ने सुरेन्द्रनाथसँ। हमरा मात्र पाठकसँ मतलब अछि आब वएह कहथि जे कि निरालाजी व्याकरण कतऽ तोड़लखिन? आब हम ऐठाम सुरेन्द्रजीसँ आग्रह करबनि जे हुनका तँ लघु-गुरूक सिद्धांत अबिते छनि तँ आब बाँचल शेरक निर्णय कऽ लेथु। सभ पाठकसँ आग्रह जे निर्णय करथि जे निराला जी बहरक पालन केला की नै। बाँचल शेर एना छै--
हार होंगे हृदय के खुलकर तभी गाने नये,
हाथ में आ जायेगा, वह राज जो महफिल में है
तरस है ये देर से आँखे गड़ी श्रृंगार में,
और दिखलाई पड़ेगी जो गुराई तिल में है
पेड़ टूटेंगे, हिलेंगे, जोर से आँधी चली,
हाथ मत डालो, हटाओ पैर, बिच्छू बिल में है
ताक पर है नमक मिर्च लोग बिगड़े या बनें,
सीख क्या होगी पराई जब पसाई सिल में है
शमशेर बहादुर सिंह
1
जहाँ में अब तो जितने रोज अपना जीना होना है,
तुम्हारी चोटें होनी हैं हमारा सीना होना है।
वो जल्वे लोटते फिरते है खाको-खूने-इंसाँ में :
'तुम्हारा तूर पर जाना मगर नाबीना होना है!
ऐ गजलक मतलाक मात्राक्रम अछि 1222-1222-1222-1222 आ एकर पालन दोसर शेर सहित आन सभ शेरमे अछि। सुरेन्द्रनाथजीसँ आग्रह जे ओ पूरा गजल पढ़ि लेथि।
चूँकि सुरेन्द्रनाथजीक इच्छित उदाहरण हम दऽ चुकल छी मुदा तैयो हम ऐठाम हिंदी-उर्दूकक किछु महत्वपूर्ण गजलक व्याकरण देखा रहल छी जे तँ मुख्यतः पाठक लेल अछि मुदा सुरेन्द्रनाथ आ हुनकर संगी सेहो देखथि--
जयशंकर प्रसाद
सरासर भूल करते हैं उन्हें जो प्यार करते हैं
बुराई कर रहे हैं और अस्वीकार करते हैं
उन्हें अवकाश ही इतना कहां है मुझसे मिलने का
किसी से पूछ लेते हैं यही उपकार करते हैं
जो ऊंचे चढ़ के चलते हैं वे नीचे देखते हरदम
प्रफ्फुलित वृक्ष की यह भूमि कुसुमगार करते हैं
न इतना फूलिए तरुवर सुफल कोरी कली लेकर
बिना मकरंद के मधुकर नहीं गुंजार करते हैं
'प्रसाद' उनको न भूलो तुम तुम्हारा जो भी प्रेमी हो
न सज्जन छोड़ते उसको जिसे स्वीकार करते हैं
प्रसादजी ऐ गजलक बहर अछि-- 1222-1222-1222-1222
आजुक समयक प्रसिद्ध शाइर आ फिल्मी गीतककार जावेद अख्तरजीक ई गजल देखू जे की जगजीत सिंह गेने छथि--
तमन्ना फिर मचल जाए, अगर तुम मिलने आ जाओ
ये मौसम ही बदल जाए, अगर तुम मिलने आ जाओ
1222-1222-1222-1222
आब पूरा गजल देखू--
तमन्ना फिर मचल जाए, अगर तुम मिलने आ जाओ
ये मौसम ही बदल जाए, अगर तुम मिलने आ जाओ
मुझे गम है कि मैने जिन्दगी में कुछ नहीं पाया
ये ग़म दिल से निकल जाए, अगर तुम मिलने आ जाओ
नहीं मिलते हो मुझसे तुम तो सब हमदर्द हैं मेरे
ज़माना मुझसे जल जाए, अगर तुम मिलने आ जाओ
ये दुनिया भर के झगड़े, घर के किस्से, काम की बातें
बला हर एक टल जाए, अगर तुम मिलने आ जाओ
आब हसरत मोहानीक ई प्रसिद्ध गजल देखू--
2122-2122-2122-212
चुपके-चुपके- रात दिन आँ-सू बहाना- याद है
हमको अब तक- आशिक़ी का- वो ज़माना -याद है
आब पूरा गजल देखू--
चुपके-चुपके रात दिन आँसू बहाना याद है
हमको अब तक आशिक़ी का वो ज़माना याद है
बा-हज़ाराँ इज़्तराब-ओ-सद हज़ाराँ इश्तियाक़
तुझसे वो पहले-पहल दिल का लगाना याद है
तुझसे मिलते ही वो बेबाक हो जाना मेरा
और तेरा दाँतों में वो उँगली दबाना याद है
खेंच लेना वोह मेरा परदे का कोना दफ़तन
और दुपट्टे से तेरा वो मुँह छुपाना याद है
जानकर सोता तुझे वो क़स्दे पा-बोसी मेरा
और तेरा ठुकरा के सर वो मुस्कराना याद है
(ई गजल बहुत नमहर छै तँए मात्र पाँच टा शेर दऽ रहल छी)
कबीर दासक एकट गजलकेँ तक्ती कऽ कऽ देखा रहल छी--
बहर—ए—हजज केर ई गजल जकर लयखंड (अर्कान) (1222×4) अछि--
ह1 मन2 हैं2 इश्2, क़1 मस्2ता2ना2, ह1 मन2 को 2 हो 2, शि1 या2 री2 क्या2
हमन है इश्क मस्ताना, हमन को होशियारी क्या ?
रहें आजाद या जग से, हमन दुनिया से यारी क्या ?
जो बिछुड़े हैं पियारे से, भटकते दर-ब-दर फिरते,
हमारा यार है हम में हमन को इंतजारी क्या ?
खलक सब नाम अपने को, बहुत कर सिर पटकता है,
हमन गुरनाम साँचा है, हमन दुनिया से यारी क्या ?
न पल बिछुड़े पिया हमसे न हम बिछड़े पियारे से,
उन्हीं से नेह लागी है, हमन को बेकरारी क्या ?
कबीरा इश्क का माता, दुई को दूर कर दिल से,
जो चलना राह नाज़ुक है, हमन सिर बोझ भारी क्या ?
तेनाहिते आजुक प्रसिद्ध शाइर मुनव्वर राना केर ऐ गजलक तक्ती देखू—
बहुत पानी बरसता है तो मिट्टी बैठ जाती है
न रोया कर बहुत रोने से छाती बैठ जाती है
यही मौसम था जब नंगे बदन छत पर टहलते थे
यही मौसम है अब सीने में सर्दी बैठ जाती है
नकाब उलटे हुए जब भी चमन से वह गुज़रता है
समझ कर फ़ूल उसके लब पे तितली बैठ जाती है
मुनव्वर राना (घर अकेला हो गया, पृष्ठ - 37)
तक्तीअ
बहुत पानी / बरसता है / तो मिट्टी बै / ठ जाती है
1222 / 1222 / 1222 / 1222
न रोया कर / बहुत रोने / से छाती बै / ठ जाती है
1222 / 1222 / 1222 / 1222
यही मौसम / था जब नंगे / बदन छत पर / टहलते थे
1222 / 1222 / 1222 / 1222
यही मौसम / है अब सीने / में सर्दी बै / ठ जाती है
1222 / 1222 / 1222 / 1222
नकाब उलटे / हुए जब भी / चमन से वह / गुज़रता है
1222 / 1222 / 1222 / 1222
(नकाब उलटे के अलिफ़ वस्ल द्वारा न/का/बुल/टे 1222 मानल गेल अछि)
समझ कर फ़ू / ल उसके लब / पे तितली बै / ठ जाती है
1222 / 1222 / 1222 / 1222
आब राहत इन्दौरी जीक ऐ गजलकेँ देखू--
ग़ज़ल (1222 / 1222 / 122) (बहर-ए-हजज केर मुजाइफ)
चरागों को उछाला जा रहा है
हवा पर रौब डाला जा रहा है
न हार अपनी न अपनी जीत होगी
मगर सिक्का उछाला जा रहा है
जनाजे पर मेरे लिख देना यारों
मुहब्बत करने वाला जा रहा है
राहत इन्दौरी (चाँद पागल है, पृष्ठ - 24)
तक्तीअ =
चरागों को / उछाला जा / रहा है
1222 / 1222 / 122
हवा पर रौ / ब डाला जा / रहा है
1222 / 1222 / 122
न हार अपनी / न अपनी जी / त होगी
1222 / 1222 / 122
(हार अपनी को अलिफ़ वस्ल द्वारा हा/रप/नी 222 गिना गया है)
मगर सिक्का / उछाला जा / रहा है
1222 / 1222 / 122
जनाजे पर / मेरे लिख दे / ना यारों
1222 / 1222 / 122
मुहब्बत कर / ने वाला जा / रहा है
1222 / 1222 / 122
फेरसँ मुनव्वर रानाजीक एकटा आर गजलकेँ देखू--
हमारी ज़िंदगी का इस तरह हर साल कटता है
कभी गाड़ी पलटती है कभी तिरपाल कटता है
सियासी वार भी तलवार से कुछ कम नहीं होता
कभी कश्मीर कटता है कभी बंगाल कटता है
(मुनव्वर राना)
1222 / 1222 / 1222 / 1222
(मुफाईलुन / मुफाईलुन / मुफाईलुन / मुफाईलुन)
हमारी ज़िं / दगी का इस / तरह हर सा / ल कटता है
कभी गाड़ी / पलटती है / कभी तिरपा / ल कटता है
सियासी वा/ र भी तलवा/ र से कुछ कम / नहीं होता
कभी कश्मी/ र कटता है / कभी बंगा / ल कटता है
आब दुष्यंत कुमारक ऐ गजलक तक्ती देखू--
2122 / 2122 / 2122 / 212
हो गई है / पीर पर्वत /-सी पिघलनी / चाहिए,
इस हिमालय / से कोई गं / गा निकलनी / चाहिए।
आब अहाँ सभ ऐ गजलकेँ अंत धरि जा सकै छी। पूरा गजल हम दऽ रहल छी—
हो गई है पीर पर्वत-सी पिघलनी चाहिए,
इस हिमालय से कोई गंगा निकलनी चाहिए।
आज यह दीवार, परदों की तरह हिलने लगी,
शर्त लेकिन थी कि ये बुनियाद हिलनी चाहिए।
हर सड़क पर, हर गली में, हर नगर, हर गाँव में,
हाथ लहराते हुए हर लाश चलनी चाहिए।
सिर्फ हंगामा खड़ा करना मेरा मकसद नहीं,
मेरी कोशिश है कि ये सूरत बदलनी चाहिए।
मेरे सीने में नहीं तो तेरे सीने में सही,
हो कहीं भी आग, लेकिन आग जलनी चाहिए।
आब कने अदम गोंडवी जीक दू टा गजलक तक्ती देखू—
1222 / 1222 / 1222 / 1222
ग़ज़ल को ले / चलो अब गाँ / व के दिलकश /नज़ारों में
मुसल्सल फ़न / का दम घुटता / है इन अदबी / इदारों में
आब अहाँ सभ ऐ गजलकेँ अंत धरि जा सकै छी। पूरा गजल हम दऽ रहल छी—
ग़ज़ल को ले चलो अब गाँव के दिलकश नज़ारों में
मुसल्सल फ़न का दम घुटता है इन अदबी इदारों में
न इनमें वो कशिश होगी, न बू होगी, न रानाई
खिलेंगे फूल बेशक लॉन की लम्बी क़तारों में
अदीबों! ठोस धरती की सतह पर लौट भी आओ
मुलम्मे के सिवा क्या है फ़लक़ के चाँद-तारों में
रहे मुफ़लिस गुज़रते बे-यक़ीनी के तज़रबे से
बदल देंगे ये इन महलों की रंगीनी मज़ारों में
कहीं पर भुखमरी की धूप तीखी हो गई शायद
जो है संगीन के साये की चर्चा इश्तहारों में.
फेर गोंडवीजीक दोसर गजल लिअ—
2122 / 2122 / 2122 / 212
भूख के एह / सास को शे / रो-सुख़न तक /ले चलो
या अदब को / मुफ़लिसों की / अंजुमन तक /ले चलो
आब अहाँ सभ ऐ गजलकेँ अंत धरि जा सकै छी। पूरा गजल हम दऽ रहल छी--
भूख के एहसास को शेरो-सुख़न तक ले चलो
या अदब को मुफ़लिसों की अंजुमन तक ले चलो
जो ग़ज़ल माशूक के जल्वों से वाक़िफ़ हो गयी
उसको अब बेवा के माथे की शिकन तक ले चलो
मुझको नज़्मो-ज़ब्त की तालीम देना बाद में
पहले अपनी रहबरी को आचरन तक ले चलो
गंगा जल अब बुर्जुआ तहज़ीब की पहचान है
तिश्नगी को वोदका के आचरन तक ले चलो
ख़ुद को ज़ख्मी कर रहे हैं ग़ैर के धोखे में लोग
इस शहर को रोशनी के बाँकपन तक ले चलो.
आब आधुनिक उर्दूक प्राचीनतम गजलकार हरी चंद अख़्तरजीक ई गजल देखू--
सुना कर हाल क़िस्मत आज़मा कर लौट आए हैं
उन्हें कुछ और बेगाना बना कर लौट आए है
1222-1222-1222-1222
आब पूरा गजल देखू--
सुना कर हाल क़िस्मत आज़मा कर लौट आए हैं
उन्हें कुछ और बेगाना बना कर लौट आए है
फिर इक टूटा हुआ रिश्ता फिर इक उजड़ी हुई दुनिया
फिर इक दिलचस्प अफ़्साना सुना कर लौट आए हैं
फ़रेब-ए-आरज़ू अब तो न दे ऐ मर्ग-ए-मायूसी
हम उम्मीदों की इक दुनिया लुटा कर लौट आए हैं
ख़ुदा शाहिद है अब तो उन सा भी कोई नहीं मिला
ब-ज़ोम-ए-ख़ुवेश इन का आज़मा कर लौट आए हैं
बिछ जाते हैं या रब क्यूँ किसी काफ़िर के क़दमों में
वो सज्दे जो दर-ए-काबा जा कर लौट आए हैं
("फिर इक" मे अलिफ-वस्ल छूट छै आ एकर उच्चारण "फिरिक" छै। तेनाहिते "हम उम्मीदों “ लेल तेहने सन बूझू।)
कतेक नाम आ गजल दिअ ऐ ठाम। कहबाक मतलब जे हरेक शाइर अपन गजलमे कथ्य आ तेवर बदलै छथि व्याकरण वएह रहै छै। मुदा मैथिलीक विद्वान तँ बस विद्वान छथि हुनका के टोकत। ऐ ठाम ई उदाहरण सभ देबाक मतलब मात्र सही पक्षकेँ उजागर करबाक अछि।
ओना सुरेन्द्रनाथजी कहता जे ई उदाहरण सभ हिंदी-उर्दूक अछि आ मैथिलीक अपन व्याकरण हेबाक चाही। पहिल गप्प जे ओ अपने कहै छथि जे हिंदीक गजलमे व्याकरण नै छै आ दोसर गप्प जे कोनो विधाक व्याकरण तँ मूले भाषासँ लेल जेतै खाली लक्ष्य भाषामे संशोधन हेतै । आब ई संशोधन केना हेतै से ऐ उदाहरणसँ बूझू—
1222-1222-1222-1222 (मने लघु-दीर्घ-दीर्घ, लघु-दीर्घ-दीर्घ,लघु-दीर्घ-दीर्घ,लघु-दीर्घ-दीर्घ केर चारि बेर प्रयोग) के अरबीमे बहरे-हज़ज कहल जाइत छै आ एकरा बहुत संगीतमय बूझल जाइत छै मुदा बहुत संभव जे भाषायी भिन्नताक कारण ई बहर या छंद मैथिलीमे कर्णप्रिय नै हो। आ एहन स्थितिमे मैथिलीमे 122-1222-222-1222 सनकेँ कोनो छंद आबि जाए। हमरा बुझने इएह संशोधन छै।
आब 1222-1222-1222-1222 केर गिनती करबाक लेल जे नियम छै सएह नियम 122-1222-222-1222 लेल सेहो रहतै या अन्य कोनो छंद लेल वएह रहतै।
तेनाहिते संस्कृत आ अरबीमे 122-122-122-122 छंदक समान रूपसँ प्रयोग होइत छै। संस्कृतमे एकरा भुजंगप्रयात कहल जाइत छै तँ अरबीमे बहरे-मुतकारिब। दूनू भाषामे ई उच्च संगीत क्षमता नेने भेटत। संस्कृतमे गोस्वामी तुलसीदासजीक ई रचना देखू जे भुजंगप्रयात ( बहरे मुतकारिब)मे अछि--
नमामी शमीशान निर्वाण रूपं
विभू व्यापकम् ब्रम्ह वेदः स्वरूपं
पहिल पाँतिकेँ मात्रा क्रम अछि---- ह्रस्व-दीर्घ-दीर्घ-ह्रस्व-दीर्घ-दीर्घ-ह्रस्व-दीर्घ-दीर्घ-ह्रस्व-दीर्घ-दीर्घ, दोसरो पाँतिकेँ मात्रा क्रम अछि-----ह्रस्व- दीर्घ -दीर्घ-ह्रस्व-दीर्घ-दीर्घ-ह्रस्व-दीर्घ-दीर्घ-ह्रस्व-दीर्घ-दीर्घ
फेर उपरे जकाँ कही जे भऽ सकैए जे मैथिलीमे ऐ ढ़ाँचामे संगीत नै आबि सकै आ तँए 22-122-22-122 रूप आबि जाए वा 221-122-212-122 रूप आबि जाए। मुदा लघु-दीर्घ गिनती करबाक नियम तँ समाने रहतै। बदलतै नै। मैथिलीमे शाइर राजीवरंजन मिश्रजी एहने संशोधन ओ परिवर्तन करैत गजल कहि-लीखि रहल छथि। राजीवजी कोनो अरबी वा संस्कृतक मान्य छंद नै लै छथि मुदा गजलक पहिल पाँतिमे जे मात्राक्रम रहै छै तकर ओ पूरा गजलमे पालन करै छथि आ इएह तँ छंद वा बहरक निर्वाह केनाइ भेलै। उदाहरण लेल राजीवजीक एकटा गजल राखि रहल छी—
नै राम रहीमक झोक रहय
नै वेद कुरानक टोक चलय
मतलाक दूनू पाँतिमे 221 122 2112 ढ़ाँचा अछि आ निच्चा आन शेर सभमे देखू इएह मात्राक्रम भेटत--
किछु आर भने नै होइ मुदा
बस संग धऽ लोकक लोक सहय
नै ईद दिवाली भरिकँ मजा
आनंद सहित नित नेह लहय
हो राम रहीमक गान सदति
नै नामकँ खातिर जीव मरय
राजीव सुनब नै लोककँ कहल
किछु लोक तऽ अतबे खेल करय
की ऐ गजलमे समकालीन स्वर नै छै। सुरेन्द्रनाथजीकेँ मेहनति नै करबाक छनि तँ नै करथु मुदा भ्रम ओ अज्ञानता नै पसारथु से हमर आग्रह। हम ऐ ठाम मैथिलीक किछु गजल कारक दूटा कऽ शेर देखा रहल छी। सभ गोटा देखू जे कोना एकै संग समकालीन स्वर आ व्याकरण छै—
कविवर सीताराम झाजीक गजलक दूटा शेर--
हम की मनाउ चैती सतुआनि जूड़शीतल
भै गेल माघ मासहि धधकैत घूड़तीतल`
मतलाक छंद अछि 2212+ 122+2212+ 122 आब दोसर शेर मिला लिअ-
अछि देशमे दुपाटी कङरेस ओ किसानक
हम माँझमे पड़ल छी बनि कै बिलाड़ि तीतल
पहिल शेर आइयो ओतबे प्रासंगिक अछि जते पहिले छल। आइयो नव साल गरीबक लेल नै होइ छै।
दोसर शेरकेँ नीक जकाँ पढ़ू आइसँ साठि-सत्तर साल पहिलुक राजनीतिक चित्र आँखि लग आबि जाएत।
जगदीश चंद्र ठाकुर "अनिल" जीक गजलक दू टा शेर--
टूटल छी तँइ गजल कहै छी
भूखल छी तँइ गजल कहै छी
मतलाक दूनू पाँतिमे 2222 +12 + 122 छंद अछि आ एकर दोसर शेर देखू--
ऑफिस सबहक कथा कहू की
लूटल छी तँइ गजल कहै छी
पाठक निर्णय करता जे समकालीन स्वर छै की नै।
योगानंद हीराजीक गजलक दू टा शेर—
मोनमे अछि सवाल बाजू की
छल कपट केर हाल बाजू की
मतलाक दूनू पाँतिमे 2122-12-1222 अछि आ दोसर शेर देखू
छोट सन चीज कीनि ने पाबी
बाल बोधक सवाल बाजू की
की समकालीन स्वर नै छै?
समकालीन स्वरे नै कालातीत स्वरक संग विजयनाथ झा जीक ऐ गजलक दूटा शेर देखू--
जीवनक आशय सदाशय सूत्र शिवता सार किछु
बेस बीतल शेष एहिना अभिलषित आभार किछु
मतलाक छंद अछि 212-212-212-212 आब दोसर शेरक दूनू पाँतिकेँ जाँच कऽ लिअ संगे संग भाव केर सेहो।
द्वन्द अछि आनंद तैयो क्लेश प्रियगर वारुणी
पी रहल हम जानि गंगा मधु मदिर नहि आर किछु
ऐठाम हमरा लग उदहारणक नमहर लिस्ट अछि मुदा मुदा पत्रिकाक सीमा होइत छै तँए हम रुकि रहल छी।
सुरेन्द्रनाथजी कहै छथि जे रचनामे समकालीन स्वर हेबाक चाही। आ देखू जे दुष्यंत कुमार, अदम गोंडवी, निराला सहित मैथिलीक बहुत रास शाइर बिना व्याकरणकेँ तोड़ने केना समकालीन स्वर देने छथि अपन गजलमे। की ई हिम्मत आ मेहनति करबाक क्षमता सुरेन्द्रनाथ जीमे छनि? हमरा बुझने सुरेन्द्रनाथजी संशोधनक मतलब छोड़ि देनाइ-तोड़ि देनाइ आ विनाश केनाइ बुझै छथि। आ हुनकर ऐ अज्ञानतापर की कएल जा सकैए से पाठक निर्णय करता।
6) सुरेन्द्रनाथजी अपन आलेखमे योगानंद हीरा आ विजयनाथ झाजीक संदर्भमे ई प्रश्न केला जे "हिनका सभमे प्रतिभा छलनि तँ ई सभ घनगर किएक नै भेला"। एकर जबाबमे हम बस एतबा कहऽ चाहै छी जे जँ कोनो खेतिहर अपन खेतमे गहूँम बाउग करै छै। आ गहूमक संग बहुत रास घास सभ जनमै छै। आब जँ खेतिहर कमौट नै करतै तँ ओ घास सभ गहूमकेँ बढ़हे नै देतै। ई पूर्णतः सत्य छै आ पाठक एकर अंदाजा लगा सकै छथि। मैथिली गजलक संदर्भमे इएह भेलै। शुरूमे नीक गजल तँ एलै मुदा बिना आलोचकक ई विधा रहि गेल आ एकर परिणाम स्वरूप "सुरेन्द्रनाथ" सन-सन जंगली घास " योगानंद हीरा ओ विजयनाथ झा" सन गहूमकेँ झाँपि देलकै। बीच-बीचमे जे खाद पड़लै तकर तागति सेहो बहुसंख्यक घास द्वारा चूसि लेल गेलै।
7) सुरेन्द्रनाथजी हमर ऐ बातसँ बहुत तामसमे छथि जे " गजेन्द्र ठाकुर मैथिलीक पहिल गजलशास्त्र देला"। सुरेन्द्रनाथजी कहै छथि जे मैथिलीमे बहुत पहिलेसँ गजलशास्त्र छै। हम हुनकर मतक आदर करै छी संगे संग पूछए चाहै छी जे " अराजक गजलकार सभ गजलशास्त्र कहिया लिखला" आ जँ लिखबो केला तकर सूचना सुरेन्द्रनाथजी नै दऽ रहल छथि। हुनका कहबाक चाही जे अमुक लेखक गजेन्द्र ठाकुरसँ पहिने गजलशास्त्र लिखने छथि। बस बात खत्म मुदा ओ नाम नै कहि रहल छथि। ऐ पत्रिकाक माध्यमें हम हुनकासँ आग्रह करैत छी जी जे ओ पाठककेँ मैथिलीक पहिल गजलशास्त्रक नाम ओ ओकर लेखकक नाम कहता। आ तकर बाद गजेन्द्र ठाकुर बला दावा हम अपने खारिज क लेब................. प्रतीक्षामे छी
8) ई जानल बात छै जे मैथिलीमे सरल वार्णिक बहरक अविष्कार मात्र एकसूत्रमे बन्हबाक लेल भेल छै। आ एकर लाभ मैथिलीक नव गजलकार सभकेँ भेलै से पूरा दुनियाँ जानि रहल अछि। मुदा सुरेन्द्रनाथजी बिना मूल ग्रंथ, पढ़ने तामसमे आबि लिखै छथि। तँए हुनकासँ गंभीरताक आशा करब बेकार।
9) पद्य बला प्रसंगमे सुरेन्द्रनाथजी अपने ओझरीमे छथि। हुनका बुझबाक चाही जे समस्त लिखित वस्तु काव्यक अंतर्गत आबै छै। बादमे गेय आ सरस काव्यकेँ "पद्य" कहल गेलै तँ शुष्क काव्यकेँ "गद्य"। कोनो निश्चित नियमसँ बान्हल पद्य एकटा विधा बनल जेना कोनो पद्यकेँ दोहाक नियममे दियौ तँ दोहा बनतै, सोरठाक नियममे दियौ तँ सोरठा।। तेनाहिते गजलक सेहो नियम छै। आब प्रश्न छै जे जँ कोनो दोहा की सोरठा की कुंडलिया की गजल ओइ निश्चित नियमक पालन नै सकल छै तँ ओ की कहेतै। निश्चित तौरपर ओ सभ पद्ये कहेतै। कारण ओइमे कोनो खास विधाक नियम नै छै मुदा गेयता आ सरसता तँ छैके। मुदा सुरेन्द्रनाथजी एतेक छोट आ सरल बात नै बूझि सकलाह तकर हमरा दुख अछि।
10) सुरेन्द्रनाथजी अपन आलेखमे बहुत दुविधाग्रस्त छथि। कतहुँ ओ लिखै छथि जे गजलमे व्याकरण नै होइ छै, तँ कतहुँ लिखै छथि जे गजलमे व्याकरण नै हेबाक चाही आ अंतमे कहै छथि जे मैथिलीक गजलकेँ अपन व्याकरण हेबाक चाही।
बहुत दुविधा छनि सुरेन्द्रनाथजीकेँ मुदा ऐ दुविधामे हम फँसऽ नै चाहैत छी आ तँए सोझे पाठक लग चलै छी.........................
कर्मामृतमे प्रकाशित सुरेन्द्रनाथजीक लेखक कटिंग--
कर्मामृतमे प्रकाशित आशीष अनचिन्हारक लेखक कटिंग--


text:
पटना। आखिरकार काफी मेहनतक बाद बिहार मे नदी थानाक शुरूआत भ गेल। मुख्यमंत्री नीतीश कुमार राज्य क पहिल नदी गश्त पुलिस स्टेशन क उद्घाटन केलथि। एहि पहिल नदी पुलिस स्टेशन (थाना) क उद्घाटन पटना जिलाक फतुहा क मौजीपुर गाम मे गंगा तट पर कैल गेल। राज्य मे 18टा आओर एहन स्थान क चयन नदी थाना क लेल कैल गेल अछि। मुख्यमंत्री क अनुसार एहि मे स दरभंगा,सुपौल,बगहा आ नौगछिया मे जल्द चारिटा आओर नदी थापस बनाउल जाएत। ओ कहला जे एहि नदी थाना क मुख्य उद्देश्य नदी आ ओकर आसपास क क्षेत्र मे सुरक्षा सुनिश्चित करब आओर नौका क अवैध परिचालन पर रोक लगायब अछि। जानकारीक क अनुसार नदी थाना मे मोटर लांच क संग अन्य सुविधा भेटत। एकटा नदी थाना मे तीनटा सहायक निरीक्षक (एसआई) समेत कुल 41टा पुलिसकर्मी नियुक्त भेलाह अछि।
मुख्य पृष्ठ समाचार देश-दुनिया सुपौल आ दरभंगा मे सेहो खुलत नदी थाना


text:
खगड़िया मे नाव दुर्घटना, कइटा डूबलाह
खगड़िया जिला मे एकटा नाव के नदी मे पलटि जाए सं दसटा सं बेसि लोक डूबि गेलाह. लोक सभ के कहनाय छनि जे चालीस टा से बेसि लोक लापता छथिन्ह. डूबय वाला आओर लापता होए वाला लोक मे बेसि महिला आओर बच्चा छथिन्ह. लोक सभ सनोखर सं दुर्गा पूजा के मेला देखि कs अपन गाम फूलतोरा आबि रहल छलखिन्ह. राति भेल जा रहल छल. लोक सभ जल्दी सं जल्दी घर पहुंचय चाहैत छलखिन्ह जेहि लेल नाव पर क्षमता सं बेसि लोक चढ़ि गेलखिन्ह. लोक सभ के कहनाय छनि जे नाव पर साठि-सत्तर लोक चढ़ि गेल. नाव के बीच धार मे पहुंचला पर आन्हर-तूफान आओप पानि आबि गेल. जेहि सं नाव अपन संतुलन खो बैसल. किछ सिआन लोक त तैर क बाहर आबि गेलाह मुदा महिला आओर बच्चा सभ के अखन ठिकान नहि छनि. प्रशासन के लोक सभ पहुंचि गेल अछि आओर लापता लोक के खोज चलि रहल अछि.
फूलतोरा गाम अलौली प्रखंड मे पड़ैत अछि. आओर एहिठाम एलजेपी प्रमुख रामविलास पासवान जीक पैतृक गाम छनि. पासवानजी सेहो खगड़िया पहुंचि रहल छथिन्ह. मुख्यमंत्री नीतीश कुमार नाव पलटय से मारल गेल लोक के परिवार के डेढ़-डेढ़ लाख मुआवजा देबय के एलान सेहो खेलखिन्ह. एहि घटना के बाद सं इलाका मे शोक के माहौल अछि. अगर इलाका मे आबय-जाए लेल नीक व्यवस्था रहैत त ई घटना नहि होएत.
हमर ईमेल:-hellomithilaa@gmail.com
Subscribe to: Post Comments (Atom)


text:
छोट राज्य के पक्ष मे नीतीश जी
5 comments:
- AnonymousDecember 12, 2009 at 11:46 AM
Rajneesh K JhaReplyDelete
"vikaash ke leel chhot raajyak nirmaan jaruri thiik aa ni:sandeh jaahi tarah say mithilanchal sang sautelap vyavhaar kayal gel mithila raajya homay ke chaahi
"
मिथिलाक लोगके मन मैं नितीश जी सय बहुत अपेक्षा छल जे ओ किछु करता क्षेत्र के विकासक वास्ते...ReplyDelete
चारि साल बीत गेल, समस्या जस के तस, बिजुली एखनो गायब अछि, सड़क के स्थिति कोनो बेहतर स्थिति मैं नहि... बिना राजस्व के राज्य कोना चलत,,,,, नितीश जी आ लालू जी पाहिले महान बनबाक क्रम मैं बिहार के बटवारा कय चुकल छैथ......बिना पूर्व सोच के कि बचल बिहार के गुजारा कोना चलत.....
एक बेर फेर इ सब महान नेता लोगनि पैघ गप्प कय रहल छैथ जे छोट राज्य ठीक.... पता नै राज चलत कोना....हाँ कम स कम हिनक पार्टी दू टा राज्य मैं राज-काज के भागिदार बनि जेतेन... इ लोभ कारन भसकैत छैक ........
इ बात त बहुत बढ़िया छै जे राज्य यदि छोटReplyDelete
होयत तखन विकास बढ्बा केर आसार बेसी
छैक . मुदा बट्बारा यदि राजनितिक विकास
के ध्यान में राखी के होयत तखन कहनाई
मुस्किल अछि जे आम जनक की हाल हेतन्हि.
छोट राज्यक निर्माण समस्याक हल नय अछि | अपितु धर्मं, भाषाक आधार पर छोट राज्यक पुनर्गठन अन्तोगत्वा राष्ट्रक एकता के प्रभावित करत| दोसर बात विकास नय होवाक के वजह समाज और सरकार की निष्क्रियता अछि | मिथलांचलक दुर्भाग्य अछि की अपार बुद्धिजीवी वर्गक जन्मदाता होव के बाबजूद सिर्फ अपना-पराया, पट्टीदारी और निजी स्वार्थ के चक्कर में समाजक विकास पर केउ गोटा नय ध्यान देलखिन |नया राज्य बनाव स एगो और नया सी.एम बनत और एगो और नया घोटाला हैत |ReplyDelete
छोट राज्यक निर्माण समस्याक हल नय अछि | अपितु धर्मं, भाषाक आधार पर छोट राज्यक पुनर्गठन अन्तोगत्वा राष्ट्रक एकता के प्रभावित करत| दोसर बात विकास नय होवाक के वजह समाज और सरकार की निष्क्रियता अछि | मिथलांचलक दुर्भाग्य अछि की अपार बुद्धिजीवी वर्गक जन्मदाता होव के बाबजूद सिर्फ अपना-पराया, पट्टीदारी और निजी स्वार्थ के चक्कर में समाजक विकास पर केउ गोटा नय ध्यान देलखिन |नया राज्य बनाव स एगो और नया सी.एम बनत और एगो और नया घोटाला हैत |ReplyDelete


text:
राज ठाकरे के मिलि गेल राहत. ओ जमानत मिलला के बाद एक बेर फेर हीरो के तरहे घर गेलाह. मिठाई खिलाएल गेल...पटाखा फोड़ल गेल... हुनकर समर्थक सभ खुशी मनौलक. हुनका अखन दु दिन के लेल अंतरिम जमानत देल गेल अछि. 24 तारीख के हुनका फेर सं अदालत मे पेश होए पड़तन्हि. मुदा राज ठाकरे के खिलाफ कइटा आओर मामला आबि गेल अछि ताहि सं लगैत अछि हुनका अखन जल्दी राहत नहिं मिलत. आब किछ दिन तक कोर्ट चक्कर लगैत रहत. ओना राज ठाकरे के लs क हुनकर समर्थक सभ बुधदिन सेहो जमि कs तोड़फोड़ कएलक. कोर्ट मे पेशी के लsक कल्याण मे जबरदस्त पुलिस इंतजाम कएल गेल छल. हिंसक प्रदर्शन के देखैत कल्याण कोर्ट आओर मानपाड़ा थाना के आसपास कर्फ्य सेहो लगाबय पड़ल. राज के राहत मिलला सं बिहार मे कईठाम उग्र प्रदर्शन भेल. विद्यार्थी सभ कईठाम तोड़फोड़ करलाह. कइटा ट्रेन के निशाना बनाएल गेल... आगि सेहो लगा देल गेल. रेल गाड़ी के चलनाय पर भारी असर पड़ल . कइटा ट्रेन के रद्द सेहो करय पड़ल. ओना रेल मंत्री लालू यादव जी छात्र सभ के भरोस देलखिन्ह अ जे जेहि छात्र के परीक्षा नहिं भेलन्हि हुनका फेर सं परीक्षा मे बैसय देल जाएत. हुनकर परीक्षा फेर सं होएत.
राज के लs क दिल्ली के राजनीति सेहो गरमाएल रहल. कइटा नेता के कहनाय छलन्हि जे के गिरफ्तारी केवल दिखावा अछि. राज के जानि बुझि कs हीरो बनाएल जा रहल अछि. राज्य केर कांग्रेस सरकार जानि बुझि कs राज के प्रति नरमी बरति रहल अछि. राज के समर्थक सभ के हिंसा करय के खुलल छूट देल गेल. पुलिस के जे सख्ती बरतय के चाही से नहिं बरतलक. खैर आब देखिऔ 24 ताऱीख के कि होएत अछि.